Cantares 1 - Sagrada Biblia [[Sagrada Biblia] Qeqchi Bible]\nAßan aßin li lokßlaj bich li quixtzßîba li rey Salomón.\nTâcuutzß taxak cuu xban nak lâ rahom, aßan kßaxal lokß chicuu chiru li vino.\nKßaxal sa rutzßbal li sununquil ban nacacuocsi. Ut lâ cßabaß chanchan li sununquil ban. Joßcan nak eb li tukß ix nacateßxra.\nChinâcßam châcuix chi junpât. Lâatak lin rey. Chinâcßam saß lâ cuochoch. Chisahokß taxak kachßôl saß cuibal. Nacuaj nak tinâra. Aßan li kßaxal lokß chiru li vino. Xban nak kßaxal nim lâ rahom, joßcan nak cateßxra li tukß ix.\nEx ixk aj Jerusalén, lâin kßek caßchßin intibel, abanan chßinaßusin. Lin kßekal chanchan xkßekal li muhebâl aran Cedar. Ut lin chßinaßusal chanchan xchßinaßusal li tßicr li cuan saß rochoch laj Salomón.\nMêqßue retal lin kßekal. Li sakße quicßatoc cue. Joßcan nak kßek nincßutun. Queßjoskßoß cuiqßuin li cuas ut quineßxqßue chi trabajic saß xnaßaj lix uvas. Joßcan nak incßaß xcuil cuib chi us.\nAt cuînk, lâin nacatinra. Ye cue bar nacacßam lâ quetômk re teßcuaßak. ¿Bar nacaqßueheb chi hilânc cuaßleb? ¿Cßaßut nak tento nak tinbeni cuib châsicßbal saß lix naßajeb lix quetômkeb laj ilol xul?\nLâat li kßaxal chßinaßusat saß xyânkeb chixjunileb li ixk. Cui incßaß nacanau li naßajej li nincßameb cuiß lin quetômk, tâqßue retal bar xeßnumeß cuiß li quetômk ut tâqßueheb lâ chibât nachß riqßuineb lix muhebâleb laj ilol quetômk.\nAt ixk, cßajoß nak nacatinra. Nacatinjuntakßêta riqßuineb li châbil ixki cacuây li nequeßquelon re lix carruajeb laj faraón.\nCßajoß xchßinaßusal lix co âcue. Chßinaßus li caßxic nacacuocsi. Ut cßajoß xchßinaßusal lâ cux nacßutun riqßuin lâ kßol.\nTakayîb lâ caßxic riqßuin tzßakal oro ut takaqßue xsahob ru riqßuin plata.\nLin rey chunchu chire li mêx. Ut li naßajej xnujâc riqßuin xbôc lin sununquil ban nardo.\nLi cuînk li ninra, aßan chanchan li xsununquil li mirra li ninqßue saß xyânk lin tuß.\nLi cuînk li ninra, aßan chanchan xchßinaßusal li utzßußuj alheña, li cuan saß lix naßaj li uvas aran En-gadi.\nAt ixk, nacatinra. Cßajoß xchakßal âcuu. Kßaxal chßinaßus li xnakß âcuu. Chanchan xchßinaßusal cuib li mucuy.\nAt cuînk, kßaxal nacatinra. Cßajoß xchakßal âcuu. Nasahoß inchßôl âcuiqßuin. Li kanaßaj bar tohilânk cuiß utzßußujinbil ru.Li châbil cheß chacalteß, aßan chanchan lix tzßambahil li kochoch. Ut li ciprés, aßan chanchan li xbên li kochoch.\nLi châbil cheß chacalteß, aßan chanchan lix tzßambahil li kochoch. Ut li ciprés, aßan chanchan li xbên li kochoch.


Li Santil hu TITO 3\nLi c'a'ru us te'xba̱nu laj pa̱banel\n1 Chajultica ajcui' chiruheb nak che'pa̱ba̱nk chiru li acuabej. Ut che'pa̱ba̱nk ajcui' chiruheb chixjunileb li cuanqueb sa' xcuanquil. Ut se̱bak xch'o̱leb chixba̱nunquil li cha̱bil c'anjel. 2 Ut chaye ajcui' reheb nak inc'a' te'xyo'ob a̱tin chirixeb li ras ri̱tz'in ut inc'a' te'cuech'i̱nk. K'unakeb ban xch'o̱l ut cha̱bilakeb. Ut che'cua̱nk sa' usilal riq'uineb chixjunileb li ras ri̱tz'in. 3 La̱o junxil inc'a' us li kana'leb nak xocuan chak. Xkak'et ra̱tin li Dios ut inc'a' xo-abin chiruheb li cuanqueb xcuanquil. Xkaq'ue kib chi balak'i̱c. Xkaba̱nu chak li ma̱usilal li naxrahi ru li kach'o̱l. Xkanumsi li cutan xba̱nunquil li ma̱usilal. Xocakalin ut xic' nakil kib chi kibil kib. 4 Abanan quicuulac xk'ehil nak li Dios laj Colol ke quixc'utbesi chiku li rusilal ut li ruxta̱n. 5 Li Dios xoxcol ut xorisi sa' li kanajter na'leb. Ma̱cua' xban kayehom kaba̱nuhom chi moco xban lix ti̱quilal li kach'o̱l. Yal xban lix nimal ruxta̱n li Dios nak coxcol. Cuybil sachbil chic li kama̱c ut ac'obresinbil chic li kayu'am xban li Santil Musik'ej. 6 Xban nak li Jesucristo quicam re kacolbal, numtajenak li kosobtesinquil xban li Dios nak quixq'ue chak li Santil Musik'ej chi cua̱nc kiq'uin. 7 Jo'ca'in quixba̱nu re nak ta̱ti̱cok' li kach'o̱l xban xnimal rusilal li Dios ut take̱chani li junelic yu'am li yo̱co chiroybeninquil. 8 Li a̱tin a'in li xinye a̱cue, a'an li tz'akal ya̱l. La̱in nacuaj nak ta̱ch'olob li xya̱lal a'in chiruheb li ac xe'xpa̱b li Dios re nak te'xq'ue xch'o̱l chi c'anjelac sa' cha̱bilal. Li xya̱lal a'in k'axal cha̱bil ut ta̱c'anjelak chiruheb chixjunileb. 9 Ma̱tz'il rix li c'a'ak re ru chi a̱tinul li ma̱c'a' rajbal ut ma̱cuech'i rix lix xe' xto̱nal li junju̱nk. Ut ma̱cuech'i rix li chak'rab li quiq'uehe' re laj Moisés. Ma̱c'a' aj e xba̱nunquil a'an xban nak li cuech'i̱nc ma̱c'a' na-oc cui'. 10 Ut cui junak cui̱nk aj po'ol ch'o̱lej yo̱ chi tacchi'i̱nc sa' xya̱nkeb laj pa̱banel, ta̱q'ue xna'leb jun sut malaj cuib sut ut cui inc'a' na-abin cha̱cuu, inc'a' chic texcua̱nk sa' comonil riq'uin. 11 Nanauman nak li jun a'an ac xpo' xch'o̱l ut nama̱cob xban nak naraj tixpo' xch'o̱leb laj pa̱banel. A'an raylal naxc'am chak sa' xbe̱n xjunes rib.\nLaj Tito quiyehe' re c'a'ru tixba̱nu\n12 Tintakla a̱cuiq'uin laj Artemas malaj ut laj Tíquico. Nak ta̱cuulak a̱cuiq'uin, tatxic chi junpa̱t Nicópolis. Aran toxina̱tau xban nak ninc'oxla nak us tinnumsi li habalk'e aran. 13 Chaq'ue a̱ch'o̱l chixtenk'anquileb nak te'e̱lk aran laj Apolos jo' ajcui' laj Zenas laj na'ol chak'rab. Chatenk'aheb nak te'xic re nak cua̱nk c'a'ru reheb ut ma̱c'a' chipaltok reheb. 14 Eb li kech aj pa̱banelil tento nak te'xtzol rib xba̱nunquil li usilal ut te'xtzol ajcui' xtenk'anquileb li tenk'a̱c te'raj re nak inc'a' ta̱cana̱k chi ma̱c'a' rajbal lix pa̱ba̱leb.\n15 Chixjunileb li cuanqueb cuochben neque'xtakla xsahil a̱ch'o̱l. Ut chaq'ue ajcui' xsahileb xch'o̱l li kech aj pa̱banelil. Nakara kib chi kibil kib xban nak junaj li kapa̱ba̱l. A' taxak li rusilal li Dios chicua̱nk e̱riq'uin che̱junilex. Jo'can taxak.


Li nataaqemank rix ut li k’anjel teneb’anb’il\nK’anjel tentook tb’eeresi li INDECA\nEb’ li k’anjel yook xb’eeresinkil li INDECA chi ruheb’ li kutank a’in a’aneb’:\nXk’ulb’al sa’ eb’ li k’uuleb’aal eb’ li tzakahemq naxloq’ sa li teepal li PMA.\nXk’uulankil ut xch’olaninkil rilb’al naq chaab’ilaq xwanjik eb’ li tzakahemq a’yaal jo’ xna’leb’il li k’uulank nake’xb’eeresi sa’ eb’ li ab’l tenamit.\nXb’eeresinkil li xjek’b’al eb’ li tzakahemq reheb’ li molam nake’xik chi jek’ok sa’ eb’ li teep nake’xk’ul li tenq’al a’in.\nRilb’al naq chaab’ilaq xwanjikeb’ li na’ajej na’uxk roksinkil cho’q re li k’uuleb’aal.\nLi INDECA chi ruheb’ li kutank a’in, wank 7 li na’ajej yook roksinkil cho’q re xk’uulankil li tzakahemq nak’ulamank chi maatan rik’in li PMA, eb’ li na’ajej a’in nake’kanaak aran Fraijanes, Quetzaltenango, Chimaltenango, Retalhuleu, Los Amates, Tactic, Ipala. Xk’ihalil li k’a’ re ru naxkuy eb’ li k’uuleb’aal a’in a’an 14,895 toneladas métricas (Tm) nayeemank re, a’in re xk’uulankil li tzakahemq naxk’e li PMA ut cho’q reheb’ li k’anjel na’uxmank re xch’olaninkil li tzakahemq b’eeresinb’il xb’aan li molam nak’anjelak chi rix awimq, k’iiresink wakax ut tzakahemq –MAGA-.\nLi INDECA, teneb’anb’il sa’ xb’een xk’uulankil ut xkolb’al rix eb’ li tzakahemq nak’ulmank chi maatan, jo’ li ixim (q’an ut saq) kenq’ (q’eq ut kaq), aros, poqil xya’al tu’ wakax, q’olb’ re k’uub’ank tzakahemq (aceite vegetal) ut k’aj re ixim ut soya (CSB) ut junch’ol chik k’aj cho’q re li k’uub’ank uk’a’ej.\nXtz’aqonik li INDECA rik’in xch’olaninkil rilb’al li tzakahemq sa’ li tenamital.\nLi INDECA natenq’ank rik’in xb’eeresinkil eb’ li xtusulal na’leb’ re k’anjelaak xb’aan li Awa’b’ejilal –PGG-2020-2024, a’in xkuutal xtawb’al li Wakliik sa’ li komonil wank, tenq’ank re naq twanq xtawb’al li k’a’ ru aajel ru chi rix xtawb’al chi tz’aqal re ru li tzakahemq ut twanq naab’al xkawub’, ut a’in tz’aqal li twanq xjayalinkil: “Chi ru li hab’ 2023 twanq xkotzb’al xnumtajik xyajeninkil li xmajelil li tzakahemq sa’ 7 chi na’ajej twanq xtiikankil chaq rix”. Jo’kan aj wi’, li INDECA taa’okenq re naq twanq xk’anjelankil Xtaaqenkil rix li Wakliik ab’an chi maak’a’aq xrahob’tesinkil li te’chalq moqon No. 2 –ODS2-. Xraqb’al li we’ej, xtawb’al li xwanjik sa’ yaal li tzakahemq ut xchaab’ilob’resinkil xkawub’ li junxaqalil, jo’kan aj wi’ xwaklesinkil xk’anjelankil li awimq ab’an chi maak’a’aq xrahob’tesinkil li te’chalq moqon. Jo’kan aj wi’ li k’anjel naxb’eeresi li kuutunb’il chi ru chaq’rab’, li INDECA na’okenk chi tenq’ank rik’in xb’aanunkil li Xjunajinkileb’ xk’anjel chi xjunileb’ li molam re chi xjunil li tenamital re xchaab’ilob’resinkil xwanjik li tzakahemq, li tz’aqal twanq xtiikankil a’an li k’anjel No. 2: Xwanjik ut xb’ehil xtawb’al li tzakahemq wankeb’ xkawub’.\nLi tenq’ naxk’e li INDECA cho’q re xtawb’al li k’a’ ru na’ajmank, a’an xk’uulankil ut xkolb’al rix, jo’kan aj wi’ rilb’al naq twanq xk’anjelankil ut xjolominkil eb’ li tzakahemq nawank xloq’b’al malaj li nake’xk’e chi maatan eb’ li molam jo’ li Roq Ruq’il Awa’b’ejilal nak’anjelak chi rix awimq, k’iiresink wakax ut Tzakahemq –MAGA-, Roq Ruq’il Awa’b’ejilal nak’anjelak chi rix kawilal ut Komonil Wank –MSPAS-, li molam nak’anjelak chi rix tzakahemq sa’ chi xjunil li ruuchich’och’ –PMA- ut toja’ chik kixtikib’ xk’anjel li Roq Ruq’il Awa’b’ejilal nak’anjelak chi rix li wakliik rik’ineb’ li Komonil Wank –MIDES- a’ineb’ li molam nake’jek’ok re li tenq’ rik’ineb’ li poyanam nake’xk’ul xtenq’.\nLi k’anjel naxb’eeresi li INDECA sa’ li na’leb’ a’in a’an xch’olaninkil rilb’al eb’ li tzakahemq rik’ineb’ li molam xe’yeemank chaq rub’elaj, a’aneb’ a’in:\nXk’uulankil, xkolb’al rix, xch’olaninkil jo’ aj wi’ li xjolominkil rilb’al eb’ li tzakahemq k’eeb’il chi maatan xb’aan li PMA.\nXk’ihalil li tzakahemq nawank xk’uulankil rajlal hab’, najalaak, a’yaal xk’ihalil li naxk’e chi maatan li PMA cho’q re li tenamital. Chi ruheb’ li 5 hab’ ak xnume’, xk’ihalil li tzakahemq xwank xk’ulb’al a’an 3,073 toneladas métricas nayeemank re.\nXk’ulub’ankil sa’ li tenamital xk’uulankil, xkolb’al rix ut tenq’ank cho’q re xk’anjelankil ut xjolominkil rilb’al eb’ li na’ajej naroksi li INDECA re k’uuleb’aal cho’q reheb’ li tzakahemq naxk’e li MIDES.\nChi ru li hab’ a’in xwank xk’ulb’al sa’ li tenamital ut xwank xk’uulankil 1,000 toneladas métricas li aros, k’eeb’il chi maatan xb’aan li tenamit China Taiwán cho’q re li Awa’b’ejilal re Watemaal li kixb’eeresi li MIDES.\nXk’uulankil, xkolb’al rix, xch’olaninkil jo’ aj wi’ xjolominkil rilb’al eb’ li tzakahemq li nake’xb’eeresi rajlal li molam MAGA (Tzakahemq nak’anjelamank re naq twanq xjek’b’al cho’q re li tzekaak)\nLi xk’ihalil twanq xk’ulb’al sa’ eb’ li k’uuleb’aal, rajlal najalaak, a’in a’yaal xk’ihalil li twanq xloq’b’al xb’aan li MAGA, chi ru xb’eeresinkil eb’ li tojl sa’ li hab’ a’in, xwank xb’aanunkil jun li sumk’uub’ rik’in li PMA cho’q re naq twanq xloq’b’al 206,500 chi eechal, a’in juntaq’eet rik’in 145,045 kintal chi tzakahemq.\nLi INDECA naxk’e li xtenq’al chi rix xk’anjelankil eb’ li tzakahemq li naxjek’ li xkab’ xjolomil Roq Ruq’il Awa’b’ejilal nak’anjelak chi rix li tzakahemq ut kawub’ –VISAN- re li MAGA, a’in re naq twanq xb’aanunkil eb’ li teneb’anb’il na’leb’ a’in:\nXna’leb’il xk’anjelankil xtenq’ankileb’ li k’aleb’aal nake’tawe’ xb’aan rahilal sa’ xk’ab’a’ rokik chaq li roqechal kaxlan xaml re Chixoy.\nXna’leb’il li kolok ib’ xaqab’anb’il xb’aan li molam naxkol chi ru chaq’rab’ xk’ulub’ eb’ li poyanam –CIDH- sa’ eb’ li k’aleb’aal re Petén ut Polochic: Panzós, Alta Verapaz ut El Estor, Izabal.\nNa’ajej nawank wi’ k’anjelak re xtenq’ankileb’ li maak’a’eb’ xkawub’ sa’ xk’ab’a’ xmajelil li tzakahemq (51 na’ajej wankeb’ sa’ chi xjunil li tenamital).\nXk’uulankil, xkolb’al rix, xch’olaninkil jo’ aj wi’ xk’anjelankil li xb’eeresinkil sa’ li molam natenq’ank rik’in xk’eeb’al li tzakahemq ut li kolok ib’ chi ru li COVID-19.\nSa’ xk’ab’a’ li yajel yook chi nume’k COVID-19, ut rik’in li naxye xchaq’rab’il Awa’b’ejilal 12-2020, nawank xjultikankil re li molam MAGA ut li MIDES naq te’xb’eeresi eb’ li k’anjel re xk’eeb’al li tenq’ rik’in li tzakahemq ut re aj wi’ naq twanq li kolok ib’ chi ru li COVID-19, li INDECA naxk’e xtenq’aleb’ xkab’ichal li molam, chi kama’in:\nA’yaal li sumk’uub’ kiwank xxaqab’ankil rik’in li MAGA ut li PMA, tentook naq twanq rilb’aleb’ 506,840 chi junkab’al, jo’kan naq xwank xtuqub’ankil naq li INDECA, ttz’il rix chank ru wankeb’ li na’ajej re li k’uulank, re naq tk’uula, txok ut tjek’ sa’ eb’ li xk’uuleb’aal 865,795 kintal chi tzakahemq, a’in naraj naxye 39,272 toneladas métricas.\nA’yaal li sumk’uub’ kiwank xxaqab’ankil rik’in li MIDES ut li PMA, tentook naq twanq rilb’aleb’ 493,160 chi junkab’al, jo’kan naq xwank xtuqub’ankil naq li INDECA, ttz’il rix chank ru wankeb’ li na’ajej re li k’uulank, re naq tk’uula, txok ut tjek’ sa’ eb’ li xk’uuleb’aal 732,183 kintal chi tzakahemq, a’in naraj naxye 33,211 toneladas métricas.\nRik’in li k’anjel a’in xk’a’uxlamank naq li INDECA tb’eeresi sa’ li xk’uuleb’aal ut junqaq chik li naruuk roksinkil, naq tk’ulmanq 1 millón 597,978 kintal chi tzakahemq, a’in naraj naxye 72 mil 483 toneladas métricas.


HECHOS 2 KEK - Queˈxcˈul li xcuanquilal li Santil - Bible Gateway\nHECHOS 2 Kekchi (KEK)\nQueˈxcˈul li xcuanquilal li Santil Musikˈej eb laj pa̱banel saˈ xkˈehil li ninkˈe Pentecostés\n2 Saˈ xkˈehil li ninkˈe re li Pentecostés chˈutchˈu̱queb chixjunileb laj pa̱banel saˈ jun chi naˈajej ut junajeb xchˈo̱l. 2 Queˈrabi jun choki̱nc chanchan xya̱b cacuil ikˈ yo̱ chi cha̱lc saˈ choxa. Chixjunileb li cuanqueb saˈ li cab queˈrabi. 3 Queˈril li chanchan rakˈ xam. Li rakˈ xam queˈxjeqˈui rib ut queˈhilan saˈ xbe̱neb chi xjunju̱nkaleb. 4 Queˈxcˈul li xcuanquilal li Santil Musikˈej, ut queˈoc chi a̱tinac saˈ jalan a̱tinoba̱l aˈ yal chanru quicˈuteˈ chiruheb xban li Santil Musikˈej. 5 Cuanqueb aj judío aran Jerusalén cauheb xchˈo̱l saˈ xpa̱ba̱leb. Queˈchal chak saˈ chixjunil li tenamit jun sut rubel choxa. 6 Nak queˈrabi li cˈaˈru yo̱queb chixcˈulbal eb aˈan, queˈxchˈutub ribeb li qˈuila tenamit. Sachso̱queb xchˈo̱l xban nak queˈrabi nak yo̱queb chi a̱tinac saˈ li ra̱tinoba̱leb li junju̱nk chi tenamit. 7 Cˈajoˈ nak queˈxucuac ut sachso̱queb xchˈo̱l queˈcana ut queˈxye chi ribileb rib: ―¿Ma ma̱cuaˈeb ta biˈ aj Galilea chixjunileb aˈin li yo̱queb chi a̱tinac saˈ jalanil a̱tinoba̱l? 8 ¿Cˈaˈut nak yo̱co chirabinquileb chi a̱tinac saˈ li ka̱tinoba̱l chikaju̱nkal? 9 Anakcuan eb aˈan yo̱queb chi a̱tinac saˈ ra̱tinoba̱leb laj Partos, laj Medo, laj elamitas ut chikajunilo la̱o li cuanco Mesopotamia, ut Judea, Capadocia, Ponto ut Asia, 10 joˈqueb ajcuiˈ laj Frigia ut laj Panfilia, laj Egipto ut eb li cuanqueb saˈ eb li naˈajej xcue̱nt Libia li cuanqueb nachˈ riqˈuin Cirene, joˈqueb ajcuiˈ laj Roma. 11 Cuanqueb aj judío saˈ xyoˈlajiqueb ut cuanqueb ajcuiˈ li queˈxjal xpa̱ba̱l ut queˈoc saˈ xya̱nkeb laj judío. Cuanqueb ajcuiˈ li queˈchal Creta ut Arabia. Nakabi nak yo̱queb chixyebal saˈ ka̱tinoba̱l li cˈaˈru yo̱ chixba̱nunquil li Ka̱cuaˈ Dios riqˈuin xnimal xcuanquilal, chanqueb. 12 Ut chixjunileb sachso̱queb xchˈo̱l ut incˈaˈ queˈxtau ru. Queˈxye chiribileb rib: ―¿Cˈaˈru xya̱lal aˈin li yo̱co chixcˈulbal? chanqueb. 13 Cuanqueb ajcuiˈ yo̱queb chi hoboc ut yo̱queb chixyebal: ―Ma̱re teˈcala̱k, chanqueb.\nLaj Pedro naxchˈolob xya̱lal chiruheb li qˈuila tenamit\n14 Tojoˈnak quixakli laj Pedro rochbeneb li junlaju chic chi apóstol ut qui‑oc chi a̱tinac chi cau xya̱b xcux. Quixye reheb li qˈuila tenamit: ―Ex cuech tenamitil aj judío ut che̱junilex la̱ex li cuanquex Jerusalén, la̱in tinye e̱re cˈaˈru xya̱lal aˈin. Qˈuehomak retal chi us li oc cue xyebal e̱re. 15 Li joˈ qˈuialeb li cuanqueb arin moco teˈcala̱k ta joˈ yo̱quex chixcˈoxlanquil la̱ex. Anakcuan tojeˈ bele̱b o̱r re li cutan cuanco. 16 Yo̱co ban chixcˈulbal li quixye chak resil li profeta Joel nak quixye chi joˈcaˈin:\n17 Saˈ eb li cutan li telajeˈcha̱lk, chan li Dios, la̱in tinqˈue lin musikˈ chi cua̱nc riqˈuineb chixjunileb li tenamit. Eb le̱ ralal e̱cˈajol teˈyehok ra̱tin profeta. Ut tincˈut li xya̱lal chiruheb li ti̱xil cui̱nk saˈ xmatqˈueb ut tincˈuteb li visión chiruheb li sa̱j cui̱nk.\n18 Ut tinqˈue ajcuiˈ lin musikˈ chi cua̱nc riqˈuineb lin mo̱s cui̱nk ut lin mo̱s ixk, ut talajeˈxye resil li cˈaˈru ta̱cˈulma̱nk mokon.\n19 Ut sachba chˈo̱lej tincˈutbesi che̱ru chiru choxa joˈ ajcuiˈ saˈ ruchichˈochˈ ut te̱ril li quicˈ, li xam ut li sib chanchan li chok.\n20 Ta̱kˈojyi̱nokˈ ru li sakˈe ut li po ta̱cakokˈ ru chanchan li quicˈ toj ta̱cuulak xkˈehil li cutan aˈan, li kˈaxal xiu xiu, nak la̱in tinrakok a̱tin, chan li Dios.\n21 Abanan chixjunileb li nequeˈya̱ban re lix cˈabaˈ li Ka̱cuaˈ, teˈcolekˈ.\n22 Ex aj Israel, abihomak li tinye e̱re. La̱ex ac nequenau nak li Jesús aj Nazaret, aˈan qˈuebil xcuanquil xban li Dios saˈ e̱ya̱nk la̱ex riqˈuin li sachba chˈo̱lej ut li milagro quilajxba̱nu. La̱ex ac nequenau nak riqˈuin xcuanquil li Dios quixba̱nu li sachba chˈo̱lej. 23 Li Jesús quikˈaxtesi̱c saˈ e̱rukˈ la̱ex xban nak ac joˈcan chak saˈ xchˈo̱l li Dios nak joˈcan tixcˈul. Ut la̱ex quechap ut quekˈaxtesi saˈ rukˈeb li cui̱nk li incˈaˈ useb xnaˈleb. Ut eb aˈan queˈxcamsi chiru cruz. 24 Abanan li Dios quicuaclesin cuiˈchic re chi yoˈyo saˈ xya̱nkeb li camenak. Li Dios quirisi xcuanquil li ca̱mc saˈ xbe̱n xban nak li ca̱mc incˈaˈ naru nanumta saˈ xbe̱n. 25 Joˈcaˈin quixye li rey David chirix li Jesús:\nLa̱in junelic nincˈoxla li Dios. Aˈan cuan cuiqˈuin. Ma̱cˈaˈ cˈaˈru ta̱isi̱nk cue riqˈuin li Dios.\n26 Numtajenak li saylal cuan saˈ li cua̱m xban nak cˈojcˈo inchˈo̱l riqˈuin li Ka̱cuaˈ.\n27 La̱in ninnau nak tina̱cuaclesi cuiˈchic chi yoˈyo saˈ xya̱nkeb li camenak. Ut ninnau ajcuiˈ nak incˈaˈ ta̱canab chi kˈa̱c lix tibel la̱ Santil Alal.\n29 Ex kech tenamitil, la̱in ninye e̱re chi anchal inchˈo̱l nak tzˈakal ya̱l nak laj David li kaxeˈto̱nil yucuaˈ quicam ut quimukeˈ. La̱o nakanau nak li mukleba̱l li cuan cuiˈ toj cuan ajcuiˈ chalen anakcuan. 30 Laj David aˈan jun profeta. Aˈan quixnau nak li Dios quixye riqˈuin juramento nak saˈ xya̱nkeb li ralal xcˈajol ta̱yoˈla̱k li Cristo, ut aˈan chic ta̱xakaba̱k chokˈ rey. 31 Ut laj David quixnau li cˈaˈru ta̱cˈulma̱nk mokon. Joˈcan nak quixchˈolob xya̱lal nak li Cristo ta̱cuacli̱k cuiˈchic chi yoˈyo saˈ xya̱nkeb li camenak. Quixnau nak aˈan incˈaˈ ta̱cana̱k saˈ xnaˈajeb li camenak chi moco lix tibel ta̱kˈa̱k. 32 Aˈan aˈin li Jesús li quicuaclesi̱c cuiˈchic chi yoˈyo xban li Dios. La̱o xkil tzˈakal riqˈuin xnakˈ ku. Joˈcan nak nakanau nak ya̱l. 33 Quicˈameˈ xban li Dios re nak ta̱cˈojla̱k saˈ lix nim ukˈ ut quiqˈueheˈ xcuanquil. Ut quiqˈueheˈ li Santil Musikˈej re xban li Dios. Ut quixqˈue ajcuiˈ ke la̱o li Santil Musikˈej joˈ quiyechiˈi̱c ke. Aˈan aˈin li yo̱quex chirilbal ut chirabinquil anakcuan. 34 Li rey David incˈaˈ quicˈameˈ saˈ choxa joˈ nak quicˈameˈ li Cristo saˈ choxa. Abanan quixye chi joˈcaˈin:\nLi Dios quixye re li Ka̱cuaˈ: Cˈojlan saˈ lin nim ukˈ,\n35 toj tinqˈueheb li xicˈ nequeˈiloc a̱cue rubel la̱ cuanquil.\n36 Chenauhak che̱junilex la̱ex aj Israel nak li Jesús li queqˈue la̱ex chiru cruz, aˈan li quiqˈueheˈ chokˈ Ka̱cuaˈ ut chokˈ Cristo xban li Dios, chan laj Pedro. 37 Nak queˈrabi aˈan li chˈutchˈu̱queb aran, queˈyotˈeˈ xchˈo̱leb ut queˈxye re laj Pedro joˈ ajcuiˈ reheb li apóstol li jun chˈol chic: ―Ex kas ki̱tzˈin, ¿cˈaˈru takaba̱nu? chanqueb. 38 Laj Pedro quichakˈoc ut quixye reheb: ―Chiyotˈekˈ e̱chˈo̱l ut jalomak e̱cˈaˈux ut ta̱cubsi̱k e̱haˈ chi junju̱nkalex saˈ xcˈabaˈ li Jesucristo re nak tixcuy e̱ma̱c li Dios ut tixqˈue e̱re li Santil Musikˈej. 39 Yechiˈinbil e̱re la̱ex li ma̱tan aˈin, ut yechiˈinbil ajcuiˈ reheb le̱ ralal e̱cˈajol ut reheb ajcuiˈ li ma̱cuaˈeb aj judío. Yechiˈinbil reheb chixjunileb li joˈ qˈuialeb teˈbokekˈ xban li Ka̱cuaˈ li kaDios, chan. 40 Ma̱cuaˈ caˈaj cuiˈ aˈan li quixye laj Pedro reheb. Quixchˈolob ban ajcuiˈ xya̱lal chiruheb riqˈuin nabal chi a̱tin ut quixqˈue xnaˈlebeb. Quixye reheb: ―Chenauhak xcolbal e̱rib chiru li tojba ma̱c li ta̱cha̱lk saˈ xbe̱neb li incˈaˈ useb xnaˈleb, chan. 41 Ut chixjunileb li queˈpa̱ban re li ra̱tin queˈcubsi̱c xhaˈ. Oxib mil tana li queˈpa̱ban saˈ li cutan aˈan ut queˈoc chokˈ xcomoneb.\nChanru nak queˈcuan chi junaj xchˈo̱leb li xbe̱n aj pa̱banel\n42 Cauheb xchˈo̱l chixpa̱banquil li tijleb li quichˈoloba̱c chiruheb xbaneb li apóstol. Junaj xchˈo̱leb nak cuanqueb ut saˈ comonil queˈtijoc ut queˈcuaˈac re xjulticanquil lix camic li Jesucristo. 43 Chixjunileb sachso̱queb xchˈo̱l xban li milagro ut li sachba chˈo̱lej li yo̱queb chixba̱nunquil li apóstol. 44 Ut eb li queˈpa̱ban junaj xchˈo̱leb ut chixjunil li cˈaˈru cuan reheb, reheb saˈ comonil. 45 Queˈxcˈayi lix chˈochˈeb ut chixjunil li cˈaˈru cuan reheb ut queˈxjeqˈui lix tzˈak reheb chixjunileb aˈ yal chanru ta̱cˈanjelak chiruheb li junju̱nk. 46 Rajlal cutan queˈxchˈutub ribeb saˈ li templo chi lokˈoni̱nc. Ut saˈ eb li rochoch queˈcuaˈac saˈ comonil chi sa saˈ xchˈo̱leb ut chi junaj xchˈo̱leb. 47 Queˈxlokˈoni li Ka̱cuaˈ Dios ut queˈqˈueheˈ xcuanquil xbaneb chixjunileb li tenamit. Ut rajlal cutan li Dios quixtenkˈaheb chi qˈuia̱nc laj pa̱banel.


1 TIMOTEO 3 KEK - Tento nak cha̱bilak lix naˈleb li - Bible Gateway\n1 TIMOTEO 3 Kekchi (KEK)\nTento nak cha̱bilak lix naˈleb li ta̱cˈamok be saˈ xya̱nkeb laj pa̱banel\n3 Ya̱l li nequeˈxye nak cui cuan junak na‑ala saˈ xchˈo̱l oc chokˈ aj cˈamol be saˈ xya̱nkeb laj pa̱banel, cha̱bil li naxcˈoxla xba̱nunquil. 2 Abanan li ani naxcˈoxla oc chokˈ aj cˈamol be, tento nak cua̱nk saˈ xya̱lal re nak ma̱ ani ta̱a̱tinak chirix. Junak ajcuiˈ li rixakil. Ma̱cuaˈak aj calajenak. Tento nak se̱bak xchˈo̱l ut cha̱bilak xnaˈleb re nak qˈuebilak xlokˈal. Aˈanak aj qˈuehol ochochna̱l ut chixqˈuehak xchˈo̱l chixcˈutbal lix ya̱lal chi tzˈakal re ru. 3 Laj cˈamol be ma̱cuaˈak aj calajenak ut ma̱cuaˈak aj sicˈol ple̱t. Ma̱cuaˈak aj rahol ru tumin. Tu̱lanak ban ut cua̱nk saˈ xya̱lal. 4 Tento nak tixnau takla̱nc saˈ li rochoch re nak li ralal xcˈajol teˈx‑oxlokˈi ut teˈabi̱nk chiru. 5 Cui junak li cui̱nk incˈaˈ naxnau takla̱nc saˈ li rochoch, ¿chan ta ru nak ta̱ru̱k ta̱cˈamok be saˈ xya̱nkeb li rech aj pa̱banelil? 6 Tento nak laj cˈamol be acak xqˈui saˈ lix pa̱ba̱l. Ma̱re anchal tixnimobresi rib ut ta̱tˈanekˈ saˈ li tojbal ma̱c quitˈaneˈ cuiˈ laj tza. 7 Ut tento ajcuiˈ nak cha̱bilak resil lix naˈleb yalak bar xbaneb li toj ma̱jiˈ nequeˈpa̱ban. Ma̱cˈaˈak xkˈusbal re nak incˈaˈ tixqˈue rib chi a̱le̱c xban laj tza.\nTento nak cha̱bilak lix naˈlebeb li nequeˈcˈanjelac saˈ xya̱nkeb laj pa̱banel\n8 Ut joˈcan ajcuiˈ li nequeˈcˈanjelac saˈ xya̱nkeb laj pa̱banel. Tento nak ti̱cakeb xchˈo̱l. Ut li cˈaˈru teˈxye teˈxba̱nu, cheˈxba̱nuhak ajcuiˈ. Ma̱cuaˈakeb aj calajenak. Ut incˈaˈ teˈxsicˈ xtumineb riqˈuin balakˈi̱nc. 9 Ma̱cˈaˈ ta̱chˈiˈchˈiˈi̱nk reheb saˈ lix cˈaˈuxeb ut teˈxqˈue xcuanquil li kalokˈlaj pa̱ba̱l li cˈutbesinbil chiku xban li Dios. 10 Joˈcan nak xbe̱n cua, ta̱tzˈilekˈ a̱tin chirixeb. Cui ma̱cˈaˈ nanauman chirixeb, teˈqˈuehekˈ chi cˈanjelac saˈ xya̱nkeb laj pa̱banel. 11 Joˈcan ajcuiˈ li rixakileb li nequeˈcˈanjelac saˈ xya̱nkeb laj pa̱banel. Cha̱bilakeb lix naˈleb. Ma̱cuaˈakeb aj molol a̱tin. Ma̱cuaˈakeb aj calajenak. Ti̱cakeb ban xchˈo̱l ut ti̱cakeb lix cˈaˈux riqˈuin chixjunil. 12 Eb laj cˈanjel saˈ xya̱nkeb laj pa̱banel, junak ajcuiˈ li rixakil ut teˈxnau takla̱nc saˈ xbe̱neb li ralal xcˈajol. Ut teˈxnau ajcuiˈ rilbal lix jun cablal. 13 Eb li teˈcˈanjelak chi cha̱bil, teˈoxlokˈi̱k ut teˈcacuu̱k xchˈo̱leb chixyebal resil li kapa̱ba̱l saˈ xcˈabaˈ li Jesucristo.\nLix xeˈ xto̱nal li kapa̱ba̱l\n14 Usta yo̱quin chi tzˈi̱bac a̱cuiqˈuin chirix la̱ taklanquil, at Timoteo, cuan saˈ inchˈo̱l nak chi se̱b tincuulak a̱cuiqˈuin. 15 Abanan ma̱re tinba̱yk chi cuulac. Joˈcan nak yo̱quin chi tzˈi̱bac a̱cuiqˈuin re nak ta̱nau chanru teˈcˈanjelak li teˈxakaba̱k chi cˈanjelac saˈ xya̱nkeb li nequeˈpa̱ban re li yoˈyo̱quil Dios. Ut la̱o aj pa̱banel, la̱o li nakaqˈue xcuanquil ut nakacol rix li katijbal li tzˈakal ya̱l. 16 Relic chi ya̱l kˈaxal lokˈ li katijbal li quixcˈut chiku li Dios. Naxcˈut chiku li xya̱lal li kapa̱ba̱l saˈ xcˈabaˈ li Jesucristo. Li xya̱lal aˈan aˈin:\nLi Cristo quitzˈejcualoˈ nak quicˈulun saˈ ruchichˈochˈ.\nXakabanbil xcuanquil xban li Santil Musikˈej.\nQui‑ileˈ ru xbaneb li ángel.\nUt aˈan li chˈolobanbil resil saˈ chixjunil li ruchichˈochˈ.\nUt nabaleb li queˈpa̱ban re saˈ ruchichˈochˈ.\nUt quicˈameˈ saˈ choxa riqˈuin xnimal xlokˈal.


Li Jesus junelik kiʼabʼink | Tzolomaqebʼ leekokʼal\nMa chʼaʼaj xpaabʼankil laanaʼ laayuwaʼ?... Peʼyaal naq wank sut chʼaʼaj abʼink? Abʼan, ma nakaanaw kʼaru ttenqʼanq aawe? Wi nakaatzol kʼaru kixbʼaanu li Jesus. Ma nakaanaw naq junelik kiʼabʼink chiru li Jehobʼa ut chiru li xnaʼ xyuwaʼ?... Aatinaqo chirix li Jesus.\nNaq toj maajiʼ nachalk saʼ Ruuchichʼochʼ, li Jesus wank chaq saʼ choxa rikʼin li Jehobʼa, li Xyuwaʼ. Ut naq kichalk saʼ Ruuchichʼochʼ, laj Jose ut xMaria keʼwank choʼq xnaʼ xyuwaʼ. Ma taawaj xnawbʼal chanru keʼok choʼq xnaʼ xyuwaʼ?...\nRe naq twanq saʼ Ruuchichʼochʼ, li Jehobʼa kixbʼaanu jun li sachbʼachʼoolej. Kixkʼe li xyuʼam li Jesus saʼ xsaʼ li xMaria. Chiru bʼeleebʼ po, li Jesus kiwank saʼ xsaʼ li xnaʼ, joʼ nekeʼwank li kʼuulaʼal, ut chirix chik aʼan kiyoʼlaak. Chi joʼkan li xMaria kiwank li xkʼuulaʼal. Li xMaria ut laj Jose keʼxkʼirisi li Jesus.\nNaq li Jesus wank 12 chihabʼ re, kixbʼaanu jun li naʼlebʼ li kixkʼutbʼesi naq naxra li Jehobʼa, li xyuwaʼ. Aʼin kikʼulmank naq li Jesus ut li xjunkabʼal kohebʼ Jerusalen saʼ jun li najtil tenamit. Xkohebʼ aran re xloqʼoninkil li Jehobʼa. Naq yookebʼ chaq chi sutqʼiik, laj Jose ut xMaria keʼxkʼe reetal naq li Jesus moko wank ta chirixebʼ. Keʼok xsikʼbʼal ut maabʼar keʼxtaw! Kʼaru keʼxbʼaanu?...\nKʼaʼut wank chaq li Jesus saʼ rochoch li Yos?\nSaʼ junpaat keʼsutqʼiik Jerusalen ut keʼok xsikʼbʼal yalaq bʼar. Keʼxsikʼ chiru oxibʼ kutan. Keʼok xkʼaʼuxl! Moqon chik, keʼxtaw. Ma nakaanaw bʼar keʼxtaw?... Wank chaq saʼ rochoch li Yos. Kʼaʼut wank chaq aran? Xbʼaan naq aran tixtaw naabʼal li naʼlebʼ chirix li Jehobʼa. Li Jesus naxra chaq li Jehobʼa ut kiraj xsahobʼresinkil xchʼool. Naq kikʼiik ut kinimank, inkʼaʼ kixkanabʼ abʼink chiru li Jehobʼa. Li Jesus junelik kiʼabʼink, usta wank sut kichʼaʼajkoʼk chiru xbʼaan naq wankebʼ xikʼ keʼilok chaq re. Abʼan, ma kiʼabʼink ajwiʼ chiru laj Jose ut li xMaria?... Li Santil Hu naxye naq kiʼabʼink.\nMa xaakʼe reetal naq li Jesus junelik kiʼabʼink?... Aʼin naxkʼut chiqu naq junelik tooʼabʼinq chiru qanaʼ qayuwaʼ usta wank sut chʼaʼaj abʼink. Ma tat-abʼinq laaʼat?...\nAni xnaʼ xyuwaʼ li Jesus arin saʼ Ruuchichʼochʼ? Chanru kiyoʼlaak li Jesus?\nNaq keʼxsikʼ li Jesus aran Jerusalen, bʼar keʼxtaw?\nKʼaru naqatzol chirix li Jesus?


Kʼaʼut Inkʼaʼ Taakanabʼ Tzolok Chirix li Yos? | Li Chaabʼil Esil\n1. Kʼaru rusilal taataw wi inkʼaʼ nakaakanabʼ tzolok?\nRikʼin li wiibʼ oxibʼ chi naʼlebʼ li ak xaatzol saʼ li Santil Hu aʼan tana xkawresink re laarahom chirix li Jehobʼa. Aajel ru naq inkʼaʼ tqakanabʼ kʼanjelak chiru li Yos re naq junelik tqara (1 Pedro 2:2). Taataw li junelik yuʼam wi wanqat chixkʼatq li Jehobʼa rikʼin xtzolbʼal li Santil Hu. Chaawil Juan 17:3 ut Judas 21.\nWi junelik yooqat xtzolbʼal li Santil Hu, tkawuuq laapaabʼal, ut laapaabʼal ttenqʼanq aawe chi xsahobʼresinkil xchʼool li Yos (Hebreos 11:1, 6). Ut laapaabʼal ajwiʼ tatxtenqʼa chi xyotʼbʼal aachʼool ut xjalbʼal aanaʼlebʼ. Chaawil Hechos 3:19.\n2. Chanru tatruuq xtenqʼankilebʼ li poyanam?\nTatruuq chi wank chixkʼatq li Jehobʼa\nMaare ak yook chi alaak saʼ laachʼool xseeraqʼinkil li yookat xtzolbʼal. Chiqajunilo nawulak chiqu xseeraqʼinkil li chaabʼil naʼlebʼ li naqabʼi. Wi inkʼaʼ nakaakanabʼ tzolok chirix li Yos, taatzol roksinkil li Santil Hu ut tatruuq chi aatinak chirix li Jehobʼa ut chirix li chaabʼil esilal. Chaawil Romanos 10:13-15.\nNaru nakaayoobʼ xseeraqʼinkil li chaabʼil esilal rikʼinebʼ laawamiiw malaj rikʼinebʼ laakomon, abʼan taabʼaanu saʼ tuulanil. Tat-aatinaq chirix li osobʼtesink li tixkʼam chaq li Yos ut inkʼaʼ chirix li xpaabʼalebʼ. Jultikoʼq aawe naq ebʼ li qas qiitzʼin inkʼaʼ nekeʼxkʼe xchʼool chirix li naqaye chirix bʼan li naqabʼaanu! Chaawil 2 Timoteo 2:24, 25.\n3. Chanru tatril li Yos?\nLi tzolok chirix li Yos tatxtenqʼa chi xkawresinkil laapaabʼal ut chi wank choʼq ramiiw. Ut moqon chik chanchanaqat jun rehebʼ li ralal xkʼajol. Chaawil 2 Corintios 6:18.\n4. Kʼaru ttenqʼanq aawe chi xkawresinkil laapaabʼal?\nLi xtzolbʼal junelik xsaʼ li Santil Hu (Hebreos 5:13, 14). Ye re junaq rehebʼ laj Testiiw naq tixkʼe aatzolbʼal chirix li Santil Hu rikʼin li tasal hu Kʼaru tzʼaqal naxchʼolobʼ li Santil Hu? Tnumtaaq xsahil aachʼool wi inkʼaʼ nakaakanabʼ tzolok chirix li Yos. Chaawil Salmo 1:1-3 ut 73:27, 28.\nRikʼin «li Yos li sa saʼ xchʼool» chalenaq li chaabʼil esilal (1 Timoteo 1:11, TNM). Tatruuq chi jilok chixkʼatq li Yos wi nakatchʼutlaak rikʼinebʼ li nekeʼloqʼonink re (Hebreos 10:24, 25). Ut, wi nakaakʼe aachʼool chi xbʼaanunkil li Rajom li Jehobʼa, tatruuq xtawbʼal li junelik yuʼam. Jwal us li jilok chixkʼatq li Yos. Chaawil 1 Timoteo 6:19.


APOCALIPSIS 6 KEK - Li cuukub chi sello - Ut quicuil nak li - Bible Gateway\nAPOCALIPSIS 6 Kekchi (KEK)\nLi cuukub chi sello\n6 Ut quicuil nak li Jun li chanchan carner quixte li xbe̱n sello. Ut quicuabi nak quia̱tinac jun reheb li ca̱hib li chanchaneb ángel, li yoˈyo̱queb. Chanchan nak na‑ecˈan li ca̱k nak quia̱tinac chi cau xya̱b xcux. Quixye: ―¡Quim! Chola̱cuil aˈin, chan. 2 Quicuil nak cuan jun li cacua̱y sak rix. Ut cuan jun li yo̱ chi xic chirix cuan xtzimaj saˈ rukˈ. Ut quiqˈueheˈ jun lix corona ut co̱ cuiˈchic chi numta̱c saˈ xbe̱neb li cuanqueb saˈ ruchichˈochˈ. 3 Ut li Jun li chanchan carner quixte jun chic li sello ut quicuabi li xcab li chanchan ángel nak quixye: ―¡Quim! ¡Chola̱cuil aˈin! chan. 4 Ut qui‑el chak jun chic li cacua̱y cak rix. Ut li jun li cuan chirix quiqˈueheˈ jun li nimla chˈi̱chˈ re ut quiqˈueheˈ xcuanquil re ta̱risi li tuktu̱quil usilal saˈ ruchichˈochˈ re nak eb li cui̱nk teˈxcamsi ribeb chi ribileb rib. 5 Ut nak li Jun li chanchan carner quixte li rox sello, quicuabi li rox li chanchan ángel yo̱ chixyebal: ―¡Quim! Chola̱cuil aˈin, chan. Ut quicuil jun li cacua̱y kˈek rix. Ut li jun li cuan chirix cuan jun li bisleb saˈ rukˈ. 6 Ut quicuabi jun xya̱b cux quia̱tinac saˈ xya̱nkeb li ca̱hib li chanchaneb ángel ut quixye: ―Naru xlokˈbal cuib libra li trigo chiru li tojleb li re jun cutan ut naru xlokˈbal cuakib libra li cebada chiru li tojleb li re jun cutan. Abanan me̱terkˈusi xtzˈak li aceite ut li vino, chan. 7 Ut li Jun li chanchan carner quixte li xca̱ sello ut quicuabi nak li xca̱ li chanchan ángel quixye: ―¡Quim! Chola̱cuil aˈin, chan. 8 Quicuil jun li cacua̱y kˈan rix. Ut li cuan chirix li cacua̱y, aˈan Ca̱mc xcˈabaˈ. Ut li yo̱ chi ta̱ke̱nc re, aˈan Xnaˈaj Camenak xcˈabaˈ xban nak aˈan li ta̱cˈuluk reheb li teˈca̱mk. Li cuan chirix li cacua̱y quiqˈueheˈ xcuanquil chixcamsinquil nabaleb saˈ ruchichˈochˈ. Jun jachal saˈ xya̱nkeb li ca̱hib jachal (1ˈ4) chi cristian li cuanqueb saˈ ruchichˈochˈ teˈca̱mk. Cuan teˈcamsi̱k riqˈuin chˈi̱chˈ. Cuan teˈca̱mk xban cueˈej. Cuan teˈca̱mk xban yajel ut cuan ajcuiˈ li teˈcamsi̱k xban li joskˈ aj xul. 9 Nak li Jun li chanchan carner quixte li roˈ sello, quicuil nak cuanqueb rubel li artal li queˈcamsi̱c xban nak queˈpa̱ban ut xban nak queˈxchˈolob xya̱lal li ra̱tin li Dios. 10 Ut queˈxye chi cau xya̱b xcux: ―At nimajcual Dios, la̱at Santo ut la̱at ti̱c a̱chˈo̱l. ¿Jokˈe tatrakok a̱tin saˈ xbe̱neb li tenamit xban li raylal xeˈxba̱nu ke? Ut, ¿jokˈe ta̱qˈue re̱kaj reheb nak xoeˈxcamsi? chanqueb. 11 Queˈqˈueheˈ xsaki akˈeb. Ut queˈyeheˈ reheb nak teˈhila̱nk ut teˈroybeni jarubak cutan chic toj ta̱tzˈaklok xqˈuialeb li rech aj cˈanjelil li toj teˈcamsi̱k joˈ nak queˈcamsi̱c eb aˈan. 12 Ut quicuil nak li Jun li chanchan carner quixte li xcuak sello ut quicuan jun li nimla hi̱c. Li sakˈe quikˈojyi̱noˈ ru. Chanchan li kˈeki tˈicr li nequeˈrocsi li raheb saˈ xchˈo̱l. Ut li po quicakoˈ joˈ li quicˈ. 13 Ut eb li chahim quilajeˈtˈaneˈ chak chi chˈochˈ joˈ nak nahireˈ ru li higo xban li cacuil ikˈ nak toj ma̱jiˈ nakˈanoˈ. 14 Ut quisach li choxa nak quicuil. Chanchan jun li hu nak quixboti rib. Chixjunil li tzu̱l joˈ ajcuiˈ li chˈochˈ li sutsu saˈ haˈ quilajeˈecˈan saˈ xnaˈajeb. 15 Ut chixjunileb quilajeˈxmuk ribeb xbaneb xxiu. Queˈxmuk ribeb li rey ut eb li cuanqueb xcuanquil, joˈqueb ajcuiˈ li nequeˈtaklan saˈ xbe̱neb li soldado. Queˈxmuk ribeb li biom joˈqueb ajcuiˈ li cauheb rib, joˈqueb ajcuiˈ li lokˈbil mo̱s joˈ ajcuiˈ li ma̱cˈaˈeb xpatrón. Queˈxmuk ribeb saˈ li ochoch pec ut saˈ xya̱nkeb li ni̱nki pec li cuanqueb saˈ tzu̱l. 16 Ut queˈxye reheb li tzu̱l ut reheb ajcuiˈ li pec: ―Tˈanekex chak saˈ kabe̱n ut choe̱muk taxak chiru li cˈojcˈo saˈ lix lokˈlaj cˈojariba̱l. Choe̱muk chiru li Jun li chanchan carner, li yo̱ xjoskˈil saˈ kabe̱n. 17 Xcuulac xkˈehil li rakba a̱tin saˈ kabe̱n. ¿Ani ta cuiˈ ta̱ru̱k tixcol rib chiru aˈan? chanqueb.


Salmos 17 - Sagrada Biblia [[Sagrada Biblia] Qeqchi Bible]\n17:1 17:2 17:3 17:4 17:5 17:6 17:7 17:8 17:9 17:10 17:11 17:12 17:13 17:14 17:15\nAt Kâcuaß, chacuabi taxak li cßaßru yôquin chixtzßâmanquil âcue. Lâat nacanau nak cuanquin saß tîquilal châcuu. Chinâcuabi nak yôquin chixyâbanquil lâ cßabaß. Ut chasume taxak lin tij xban nak lâin incßaß yôquin chi balakßic.\nLâat tatcßutuk chiruheb li xicß nequeßiloc cue nak mâcßaß inmâc xban nak lâat nacatrakoc âtin saß tîquilal.\nLâat nacanau chanru lin cßaßux. Chi kßek chi cutan nacacuil chanru lin naßleb. Lâat xayal rix lin pâbâl ut nacanau nak mâcßaß mâusilal ninbânu. Ut lâat nacanau nak mâ jun yibru âtin na-el chi xtzßûmal cue.\nLâin yôquin chixbânunquil joß naxye lâ chakßrab ut incßaß ninjunaji cuib saß xyânkeb li nequeßxbânu ra xîcß.\nLâin cau inchßôl chixbânunquil li nacacuaj ut incßaß nincanab xbânunquil.\nNintijoc châcuu, at inDios, xban nak lâat nacacuabi nak ninyâba lâ cßabaß. Chacuabi taxak lin tij ut chasume taxak li cßaßru nintzßâma châcuu.\nChacuuxtâna taxak cuu, at Kâcuaß, riqßuin xnimal lâ rahom. Lâin ninnau nak nacatenkßaheb li nequeßxtzßâma xtenkßanquil châcuu ut nacacoleb chiruheb li xicß nequeßiloc reheb.\nChinâcol joß nak nacacol li kßaxal raro âban. Ut chinâtenkßa riqßuin lix nimal lâ cuanquil.\nChinâcol taxak chiruheb li nequeßxbânu mâusilal. Eb aßan xicß niquineßril ut teßraj incamsinquil.\nEb aßan incßaß nequeßtokßoban u. Kßetkßeteb ut nequeßxnimobresi rib riqßuin li cßaßru nequeßxye.\nYalak bar ninxic, aran cuanqueb li xicß nequeßiloc cue. Yôqueb chixsicßbal chanru nak teßnumtâk saß inbên.\nChanchaneb li cakcoj nak teßraj inchapbal. Ut chanchaneb li ral li cakcoj li yôqueb chiroybeninquil lix tibeb saß lix naßajeb.\nChinâcuabi taxak, at Kâcuaß, lâat taxak tatnumtâk saß xbêneb toj retal teßxcubsi ribeb châcuu. Ut chinâcol riqßuin lâ cuanquil chiruheb li xicß nequeßiloc cue.\nRiqßuin lâ cuanquil chinâcol chiruheb li sa nequeßxnumsi li cutan junjûnk xban lix biomaleb arin saß ruchichßochß. Canabeb chixbânunquil li cßaßru nequeßraj toj retal teßosokß joßqueb ajcuiß li ralal xcßajol ut eb li ri xmam.Aban lâin xban nak tîc inchßôl, tincuil âcuu chi tzßakal. Ut tâsahokß inchßôl chi cuânc âcuiqßuin saß choxa.\nAban lâin xban nak tîc inchßôl, tincuil âcuu chi tzßakal. Ut tâsahokß inchßôl chi cuânc âcuiqßuin saß choxa.


Ebʼ li tasal hu saʼ Qʼeqchiʼ (2007-2021)\nUs naq yookat roksinkil aʼin.\nAʼin nakʼanjelak re xsikʼbʼal ebʼ li tasal hu li nekeʼxkʼuubʼ eb' laj testiiw re li Jehobʼa saʼ jalan jalanq chi aatinobʼaal.\nRe xtawbʼal ebʼ li hu, cholaasikʼ arin bʼaanu usilal jw.org.\nJueves 29 re julio\nAt Qaawaʼ, at inYos, naabʼal li sachbʼachʼoolej xabʼaanu, kʼajoʼ xkʼihal li xninqal ru aakʼaʼuxl chiqix (Sal. 40:6).\nJoʼkan naq moko kaʼaj tawiʼ yal naqaye naq nokoobʼanyoxink. Naqakʼutbʼesi bʼan chiru li Jehobʼa rikʼin li qaatin ut li qabʼaanuhom. Chi joʼkaʼin naqakʼutbʼesi naq moko nokoonaʼlebʼak ta joʼ li ruuchichʼochʼ aweʼ. Wanko saʼ xyanq ebʼ li kristiʼaan li inkʼaʼ nekeʼxbʼanyoxi li naxbʼaanu li Yos saʼ xkʼabʼaʼebʼ. Relik chi yaal, jun reetalil naq wanko «saʼ rosoʼjikebʼ li kutan» aʼan naq ebʼ li kristiʼaan maakʼaʼ chik nekeʼxnaw xyoxinkil (2 Tim. 3:1, 2). Maajunwa taxaq tooʼeʼxbʼon rikʼin li xnaʼlebʼebʼ. Li Jehobʼa naraj naq ebʼ li ralal xkʼajol teʼxkʼam ribʼ saʼ usilal. Yaal tzʼaqal, li rahok li wank saʼ qayanq naxkʼutbʼesi naq laaʼo tzʼaqal aj paabʼanel (Juan 13:35). Jun li xmoos li Yos kixtzʼiibʼa: «Kʼehomaq reetal: kʼajoʼ xloqʼal, makachʼin xchʼinaʼusal naq wankebʼ laj paabʼanel saʼ junajil!» (Sal. 133:1). Peʼyaal naq joʼkan ajwiʼ naqekʼa qibʼ laaʼo? Naq naqara ebʼ li qahermaan, naqakʼutbʼesi chiru li Jehobʼa naq naqara ajwiʼ aʼan (1 Juan 4:20). Qʼaxal chaabʼil tzʼaqonk rikʼinebʼ li qahermaan saʼ jun li junkabʼal bʼarwiʼ chixjunilebʼ chaabʼilebʼ chiribʼilebʼ ribʼ, nekeʼuxtaanank u ut nekeʼkuyuk maak (Efes. 4:32). w20.02 9 raqal 6, 7\nQatzʼilaq rix li Raatin li Yos wulaj wulaj 2021\nViernes 30 re julio\nLi Qaawaʼ kirulaʼani lix Ana (1 Sam. 2:21).\nLi nakʼehok chaq re xkʼaʼuxl li xʼAna moko kisach ta saʼ junpaat. Toj wank aran li xPeniná, ut li Santil Hu moko naxye ta naq li ixq aʼin kixjal li xnaʼlebʼ. Joʼkan naq toj kixkuy tana li xʼAna naq xkuteʼk chi aatin xbʼaan li xPeniná, abʼan junelik chik tuqtu ru xchʼool. Moqon, inkʼaʼ chik kiʼok xkʼaʼuxl naq ak kixkanabʼ saʼ ruqʼ li Jehobʼa li xchʼaʼajkilal. Li xʼAna kixkanabʼ naq li Jehobʼa tixkʼojobʼ ut tixsahobʼresi xchʼool. Moqon li Jehobʼa kixsume li xtij, ut li xʼAna kiwank ralal xkʼajol (1 Sam. 1:2, 6, 7, 17-20). Naru naqataw wiʼ chik xtuqtuukil qachʼool usta moko nasach ta li qachʼaʼajkilal. Wiibʼ oxibʼ rehebʼ li qachʼaʼajkilal moko teʼosoʼq ta usta kaw nokootijok ut junelik nokoowank saʼebʼ li chʼutam. Li kixkʼul li xʼAna naxkʼut chiqu naq maaʼani naru naramok chiru li Jehobʼa xkʼojobʼankil qachʼool naq qʼaxal ra wanko. Maajunwa tooxtzʼeq chirix xchʼool li Jehobʼa, ut wi maajoqʼe naqakanabʼ wulaj kabʼej tooxqʼajkamu (Heb. 11:6). w20.02 22 raqal 9, 10\nSábado 31 re julio\nChatij li wank xnaʼlebʼ, ut qʼaxal wiʼ chik tixtaw xkomon naʼlebʼ (Prov. 9:9).\nEbʼ li cheekel winq inkʼaʼ nekeʼxkubʼsi xwankil junaq li naʼlebʼ li naxkʼe li Santil Hu re xtenqʼankil li hermaan chi naʼlebʼak chiʼus. Kʼaʼut aajel ru naq teʼaatinaq naq naʼajmank xbʼaanunkil? Qilaq li eetalil chirix laj Elí li xyuwaʼil aj tij li wank chaq wiibʼ ralal ut kʼajoʼ naxrahebʼ chaq. Abʼan ebʼ li winq aʼan inkʼaʼ nekeʼroxloqʼi chaq li Jehobʼa. Nekeʼxbʼaanu chaq li kʼanjel li wank xwankil saʼ li rochoch li Yos, xbʼaan naq aʼanebʼ chaq aj tij. Abʼanan, nekeʼnumtaak chaq saʼ xbʼeenebʼ li junchʼol, inkʼaʼ nekeʼroxloqʼi li mayej li nakʼemank re li Jehobʼa ut nekeʼxyuʼami chaq li tzʼiʼbʼeetalil naʼlebʼ (1 Sam. 2:12-17, 22). Li Xchaqʼrabʼ laj Moisés naxye naq tento raj naq teʼkamsiiq, abʼan laj Elí kixkʼulubʼa li keʼxbʼaanu. Moko kaw ta kixchʼilahebʼ ut toj kixkanabʼebʼ chi kʼanjelak saʼ li rochoch li Yos (Deut. 21:18-21). Chanru kiril aweʼ li Jehobʼa? Kixye re laj Elí: «Kʼaʼ naq qʼaxal chik xarahebʼ laawalal aakʼajol chiwu laaʼin[?]». Joʼkan naq li Jehobʼa kixkamsi li wiibʼ chi winq aʼin li jwal yibʼru xnaʼlebʼebʼ (1 Sam. 2:29, 34). w20.03 18, 19 raqal 4, 5\nChanru roksinkil li naʼaj aʼin\nMoko naqakʼe ta chi naweʼk laakʼabʼaʼ


Kʼaʼut Us Xtzʼilbʼal li Santil Hu? | Li Santil Hu ut li wank chisaʼ\nKaʼajwiʼ li Santil Hu wank saʼ chixjunil li Ruuchichʼochʼ. Ma ak aawilom xsaʼ li Santil Hu? Chiru naabʼal chihabʼ, naabʼal chi poyanam re jalan jalanq chi tenamit keʼxtaw xkʼojobʼankil xchʼool ut keʼxtaw rusilal saʼebʼ li xyuʼam naq keʼxtzol xsaʼ li Santil Hu. Abʼanan, naabʼalebʼ toj maajiʼ nekeʼxyoobʼ rilbʼal li Santil Hu. Ut wankebʼ aj paabʼanel joʼ ajwiʼ li maawaʼebʼ aj paabʼanel nekeʼraj xnawbʼal chi tzʼaqal kʼaru naxye li Santil Hu. Wi laaʼat jun saʼ xyanqebʼ, li tasal hu aʼin naru natenqʼank aawe.\nRE XNAWBʼAL kʼaru wank saʼ li Santil Hu, us naq xbʼeenwa taanaw chanru kʼuubʼanbʼil. Li Raatin li Yos nawbʼil ajwiʼ ru joʼ li Santil Hu ut chisaʼ wank 66 chi tasal hu. Rikʼin Genesis natiklaak ut naraqeʼk rikʼin Apocalipsis.\nAni aj kʼaʼuxl wank saʼ li Santil Hu? Chiru 1.600 chihabʼ, 40 tana chi winq keʼtzʼiibʼank re li Santil Hu. Abʼanan maajun rehebʼ li winq aʼin kixye naq xkʼaʼuxl wank chisaʼ. Joʼkan naq jun rehebʼ kixtzʼiibʼa: «Chixjunil li Santil Hu [...] musiqʼanbʼil xbʼaan li Yos» (2 Timoteo 3:16). Ut jun chik, kixye: «Maajun raatin propeet kichalk ta yal saʼ xchʼool junaq winq, kichalk bʼan rikʼin naq keʼwank winq eekʼasinbʼilebʼ xbʼaan li Santil Musiqʼej, keʼaatinak joʼ kiyeheʼk chaq rehebʼ xbʼaan li Yos» (2 Pedro 1:21). Joʼ naqakʼe reetal, ebʼ li keʼtzʼiibʼank re li Raatin li Yos keʼxye naq xkʼaʼuxl li Jehobʼa, li Nimajwal Yos, wank saʼ li Santil Hu. Saʼebʼ li junjunq chi perel naxchʼolobʼ naq Aʼan kikʼehok chaq qe li Santil Hu re naq tqanaw ru.\nJoʼkan ajwiʼ, jwal aajel ru xnawbʼal bʼar wank xjolomil li naʼlebʼ li naxkʼut li Santil Hu: li Yos tixkʼojobʼ li Xʼawabʼejilal saʼ choxa re naq t-oxloqʼiiq ut tnawmanq naq kaʼajwiʼ Aʼan wank xkʼulubʼ chi awabʼejink saʼ xbʼeen li ruuchichʼochʼ. Ut saʼ li junjunq chi perel taakʼe reetal naq xchapom ribʼ chixjunil li naʼlebʼ li wank chisaʼ, chalen saʼ xtiklajik li tasal hu Genesis toj saʼ Apocalipsis.\nNaqaj naq wanq saʼ laachʼool li naʼlebʼ aʼin naq taayoobʼ xtzʼilbʼal xsaʼ li Santil Hu, li Raatin li Yos.\nCHANRU KʼUUBʼANBʼIL LI SANTIL HU?\nLi Santil Hu kitzʼiibʼamank chiru 1.610 chihabʼ chalen chaq li chihabʼ 1513 naq Toj Maajiʼ Natiklaak li Chihabʼ 1 toj saʼ li chihabʼ 98. *\nEbʼ li 39 chi tasal hu li nawbʼilebʼ ru joʼ Najter Chaqʼrabʼ kitzʼiibʼamank chaq saʼ li aatinobʼaal Hebreo ut wankebʼ keʼtzʼiibʼamank saʼ Arameo.\nUt ebʼ li 27 chi tasal hu li nawbʼilebʼ ru joʼ Akʼ Chaqʼrabʼ keʼtzʼiibʼamank chaq saʼ Griego.\nLi Santil Hu kʼuubʼanbʼil chi tasal ut chi raqal. Qilaq jun li eetalil: Mateo 6:9, 10. Li tasal hu aʼan Mateo, li 6 aʼan li tasal, ut li 9 ut 10 aʼan ebʼ li raqal.\n^ párr. 9 Wank jalan jalanq li naʼlebʼ re xchʼolobʼankil saʼ kʼaru li chihabʼ kikʼulmank junaq li naʼlebʼ. Saʼ li tasal hu aʼin re xyeebʼal: Toj Maajiʼ Natiklaak li Chihabʼ 1, natzʼiibʼamank T.M.N.C. 1, ut re xyeebʼal: ak xnumeʼk li chihabʼ 1, natzʼiibʼamank li aatin chihabʼ ut ebʼ li ajl. Chi joʼkan natawmank saʼ xtaqʼahil li junjunq chi perel.


SAN MARCOS 7 KEK - Li cˈaˈru na‑el chak saˈ li - Bible Gateway\nSAN MARCOS 6SAN MARCOS 8\nSAN MARCOS 7 Kekchi (KEK)\nLi cˈaˈru na‑el chak saˈ li kachˈo̱l, aˈan li nocoma̱cob cuiˈ\n7 Eb laj fariseo queˈcuulac riqˈuin li Jesús rochbeneb cuib oxib laj tzˈi̱b li queˈchal chak aran Jerusalén. 2 Ut eb aˈan queˈxqˈue retal nak cuan lix tzolom li Jesús queˈcuaˈac chi incˈaˈ queˈxchˈaj li rukˈeb chi tzˈakal joˈ cˈaynakeb chixba̱nunquil laj fariseo. 3 Eb laj fariseo ut chixjunileb laj judío incˈaˈ nequeˈcuaˈac cui incˈaˈ teˈxchˈaj li rukˈeb joˈ naxye li chakˈrab li canabanbil reheb xbaneb lix xeˈto̱nil yucuaˈ. 4 Ut nak nequeˈsukˈi chak saˈ cˈayil incˈaˈ nequeˈcuaˈac cui incˈaˈ nequeˈchˈajoc joˈ naxye lix chakˈrabeb. Ut cuan cuiˈchic nabal li naˈleb li nequeˈxba̱nu joˈ canabanbil reheb xbaneb li xeˈto̱nil yucuaˈ, joˈ li xchˈajbal lix secˈ, lix xar, li ucˈal chˈi̱chˈ ut lix chˈa̱t. 5 Eb laj fariseo ut eb laj tzˈi̱b queˈxpatzˈ re li Jesús: ―¿Cˈaˈut nak eb la̱ tzolom incˈaˈ nequeˈxba̱nu li kachakˈrabinquil canabanbil ke xbaneb li kaxeˈ kato̱n? Eb aˈan nequeˈcuaˈac chi incˈaˈ nequeˈxchˈaj li rukˈeb joˈ naxye li kachakˈrabinquil, chanqueb. 6 Nak quichakˈoc li Jesús quixye reheb: ―Ya̱l ajcuiˈ li quixye laj Isaías che̱rix la̱ex aj caˈpacˈal u nak quixye chi joˈcaˈin:\nLi tenamit aˈin niquineˈx‑oxlokˈi caˈaj cuiˈ riqˈuin xtzˈu̱maleb re. Moco nequeˈxba̱nu ta chi anchal xchˈo̱leb.\n7 Ma̱cˈaˈ aj e nak niquineˈxlokˈoni xban nak li tijleb li nequeˈxcˈut aˈan yal xchakˈrab eb li cui̱nk.\n8 La̱ex nequetzˈekta̱na lix chakˈrab li Dios, ut aˈ chic le̱ najter naˈleb nequeba̱nu, joˈ riqˈuin xchˈajbal li secˈ ut li xar ut li cˈaˈak ru chi chakˈrabil reheb li cui̱nk.― 9 Li Jesús quixye ajcuiˈ reheb: ―La̱ex nequetzˈekta̱na lix chakˈrab li Dios re nak te̱ba̱nu li najter naˈleb canabanbil e̱re xbaneb le̱ xeˈto̱nil yucuaˈ. 10 Laj Moisés quixye, “Cha‑oxlokˈi la̱ naˈ la̱ yucuaˈ ut ani tixhob xnaˈ xyucuaˈ, ta̱camsi̱k.” 11 Aˈut la̱ex nequeye cui cuan junak li cui̱nk incˈaˈ naraj xtenkˈanquil lix naˈ xyucuaˈ, aˈan naru tixye, “Corbán”, chirix li cˈaˈak re ru tixtenkˈa cuiˈ raj lix naˈ xyucuaˈ. Li a̱tin aˈan naraj naxye “yechiˈinbil re li Dios”. 12 Riqˈuin xba̱nunquil aˈan li cui̱nk incˈaˈ chic naru tixtenkˈa lix naˈ xyucuaˈ, chanquex. 13 Ut cuan nabal chic cˈaˈak re ru chi naˈlebil nalaje̱ba̱nu. Riqˈuin xba̱nunquil li najter naˈleb canabanbil e̱re, yo̱quex chixtzˈekta̱nanquil lix chakˈrab li Dios, chan li Jesús reheb. 14 Ut li Jesús quixbokeb li tenamit ut quixye reheb: ―Abihomak che̱junilex li cˈaˈru tinye ut qˈuehomak retal re nak te̱tau xya̱lal. 15 Ma̱cuaˈ li cˈaˈru naxtzaca li cui̱nk nama̱coˈ cuiˈ; aban li cˈaˈru incˈaˈ us naxcˈoxla, aˈan nama̱coˈ cuiˈ. 16 Li ani naraj rabinquil, chixqˈuehak retal li ninye.― 17 Nak li Jesús qui‑el saˈ xya̱nkeb li qˈuila tenamit, qui‑oc saˈ cab. Ut eb lix tzolom queˈxpatzˈ re: ―¿Cˈaˈru xya̱lal li a̱tin xaye?― 18 Ut li Jesús quixye reheb: ―¿Ma incˈaˈ ajcuiˈ xetau ru la̱ex li xinye? ¿Ma incˈaˈ nequenau nak ma̱cuaˈ li cˈaˈru naxtzaca junak nama̱coˈ cuiˈ? 19 Li cˈaˈru naxtzaca junak, aˈan moco saˈ ra̱m ta naxic. Ti̱c saˈ xsaˈ naxic ut chirix aˈan naxtzˈek cuiˈchic, chan. Joˈcan nak quixye nak chixjunil li natzacaman moco ma̱c ta xtzacanquil. 20 Ut quixye ajcuiˈ li Jesús reheb: ―Li incˈaˈ us naxcˈoxla saˈ xchˈo̱l, aˈan nama̱cob cuiˈ. 21 Saˈ xcˈaˈux junak nachal chak li ma̱us aj naˈleb, li muxuc caxa̱r, li coˈbe̱tac yumbe̱tac, ut li xcamsinquil ras ri̱tzˈin. 22 Ut saˈ xcˈaˈux ajcuiˈ nachal li elkˈac, lix rahinquil ru cˈaˈru re ras ri̱tzˈin, li ma̱usilal, li balakˈi̱nc, li xba̱nunquil li xuta̱nalil naˈleb, li cakali̱nc, li majecua̱nc, li kˈetkˈetil, ut lix majelil naˈleb. 23 Chixjunil li ma̱us aj naˈleb aˈin saˈ xcˈaˈux junak nachal chak ut aˈan nama̱cob cuiˈ li junju̱nk.―\nLi ixk aj Sirofenicia quipa̱ban\n24 Li Jesús co̱ saˈ jalan naˈajej xcue̱nt Tiro ut xcue̱nt Sidón. Cox‑oc saˈ jun li cab. Incˈaˈ raj quiraj quinauheˈ nak cuan aran. Abanan incˈaˈ quiru quixmuk rib. 25 Saˈ junpa̱t qui‑abi̱c resil xban jun li ixk nak cuan aran. Li ixk aˈan cuan jun lix coˈ cuan ma̱us aj musikˈej riqˈuin. Co̱ riqˈuin li Jesús ut quixcuikˈib rib chiru. 26 Li ixk aˈan ma̱cuaˈ aj judío, aˈan aj Sirofenicia. Quixtzˈa̱ma chiru li Jesús nak ta̱risi li ma̱us aj musikˈej riqˈuin lix coˈ. 27 Ut li Jesús quixye re: ―Cuaˈakeb cuan junxil li cocˈal. Incˈaˈ us xmakˈbal xcuaheb li cocˈal ut xqˈuebal reheb li tzˈiˈ, chan. 28 Ut li ixk quichakˈoc ut quixye re: ―Ya̱l li nacaye, Ka̱cuaˈ, abanan eb li tzˈiˈ nequeˈxxoc xcˈaj xcua li cocˈal rubel li me̱x nak yo̱queb chi cuaˈac, chan. 29 Li Jesús quixye re li ixk: ―Us li xaye. Ayu saˈ la̱ cuochoch. Ac x‑el li ma̱us aj musikˈej riqˈuin la̱ coˈ, chan. 30 Co̱ li ixk saˈ li rochoch ut coxtau lix coˈ chi yocyo chiru lix chˈa̱t. Ma̱cˈaˈ chic li ma̱us aj musikˈej riqˈuin.\nLi Jesús quixqˈuirtesi jun li cui̱nk tzˈap xic ut tat re\n31 Nak qui‑el li Jesús rochbeneb lix tzolom saˈ li naˈajej xcue̱nt Tiro, queˈnumeˈ saˈ li tenamit Sidón. Ut queˈnumeˈ ajcuiˈ saˈ li naˈajej xcue̱nt Decápolis, ut queˈcuulac cuan cuiˈ li palau Galilea. 32 Ut quicˈameˈ chak jun li cui̱nk riqˈuin li Jesús tzˈap xic ut tat re. Queˈxtzˈa̱ma chiru nak tixqˈue li rukˈ saˈ xbe̱n. 33 Li Jesús quirisi li cui̱nk saˈ xya̱nkeb li tenamit ut quixcˈam xjunes. Quixchˈic li ruˈuj rukˈ saˈ xxic li cui̱nk. Quixtˈakresi li ruˈuj rukˈ riqˈuin li xyaˈal re ut quixchˈeˈ li ruˈuj rakˈ li cui̱nk. 34 Qui‑iloc saˈ choxa, quixjikˈ xchˈo̱l ut quixye: ―Efata.― Saˈ li ra̱tinoba̱l naraj naxye, “Chiteli̱k la̱ xic ut chat‑abi̱nk.” 35 Saˈ junpa̱t quiteli lix xic ut na‑abin chic ut sa chic naa̱tinac. 36 Ut li Jesús quixye reheb li qˈuila tenamit: ―Ma̱ ani aj e te̱serakˈi li cˈaˈru yo̱quin chixba̱nunquil, chan. Quixkˈuseb chi us. Abanan eb aˈan kˈaxal cuiˈchic nak queˈoc chixserakˈinquil. 37 Cˈajoˈ nak queˈsach xchˈo̱leb chirilbal ut queˈxye: ―Cha̱bil chixjunil li naxba̱nu. Naxqˈue chi abi̱nc li tzˈap xic ut naxqˈue chi a̱tinac li mem, chanqueb.


Jn 1, Q'eqchi Bible (QQC) | Chapter 1 | The Bible App | Bible.com\nBible LanguageKekchíChange Language\nKEKNT Li Santil hu\nQQC Q'eqchi Bible\nKekchi - 2008 Edition (NT)\n1Sa' xtiklajik ak wan chaq li Aatin,\nut li Aatin wan chaq rik'in li Yos,\nut li Aatin a'an chaq Yos.\n2A'an wan chaq sa' xtiklajik rik'in li Yos.\n3Chixjunil ki'uxmank sa' xk'ab'a' a'an\nut maak'a' k'a' re ru kiwank chi maak'a' ta a'an.\n4Rik'in wan chaq li yu'am\nut li yu'am a'an chaq li xsaqenkeb' li poyanam;\n5li saqenk nalemtz'unk sa' li aak'ab',\nut li aak'ab' ink'a' kinumtaak sa' xb'een.\n6Kol'elq jun li winq taqlanb'il chaq xb'aan li Yos,\naj Jwan xk'ab'a'.\n7A'an kichalk cho'q aj yehol yaal chirix li saqenk\nre naq chixjunileb' te'paab'anq xb'aan.\n8Moko a'an ta li saqenk,\na'an b'an taqlanb'il chaq chi xyeeb'al ani tz'aqal li saqenk.\n9Li tz'aqal saqenk li naxkutanob'resi chixjunileb'\nyo chaq chi chalk sa' ruuchich'och'.\n10Ak wan chaq sa' ruuchich'och',\nut li ruuchich'och' ki'uxk sa' xk'ab'a',\nab'an li ruuchich'och' ink'a' kixnaw ru.\n11Sa' rochoch kik'ulunk,\nut eb' li wankeb' sa' li rochoch ink'a' ke'xk'ul.\n12A'ut chixjunileb' li ke'k'uluk re,\nkixk'e reheb' wank cho'q ralal xk'ajol li Yos,\na'eb' li neke'paab'ank re:\n13eb' a'in ink'a' ke'yo'laak rik'in kik',\nchi moko rik'in li naraj li tz'ejwalej\nmalaj ut rik'in rajom junaq winq,\nrik'in b'an li Yos yo'lajenaqeb'.\n14Ut li Aatin kitz'ejwalo'k\nut kixk'ojob' li xmuheb'aal sa' qayanq,#1,14 Najter q'e kutan li Yos nahilank chaq sa' li Loq'laj Muheb'aal (cf. Ex 33,7), ab'an anaqwan a' chik li Aatin tz'ejwalijenaq a'an li xmuheb'aal li Yos sa' qayanq.\nut laa'o xqaka'ya li xloq'al k'eeb'il re xb'aan li Yuwa'b'ej\njo' xloq'al li jun chi K'ajolb'ej\nnujenaq chi usilal ut chi yaal.\n15Laj Jwan kixch'olob' li yaal chirix ut kixye chi kaw xyaab' xkux:\n“A'an a'in li xinye:\nLi taachalq chiwix, a'an nim xwankil chiwu\nxb'aan naq ak wan chaq chiwu”.\n16Rik'in li xnimal xnujenaqil, xqak'ul qe chiqajunilo:\nq'axal numtajenaq li rusilal kihoye'k sa' qab'een!\n17Xb'aan naq li Chaq'rab' k'eeb'il chaq qe sa' xk'ab'a' laj Moisés,\na'ut li usilal ut li yaal xk'ulunk sa' xk'ab'a' li Jesus li Kriist.\n18Li Yos maajun sut ki'ile'k ru xb'aan anihaq:\nli K'ajolb'ej jun chirib'il li kisutq'iik rik'in li Yuwa'b'ej,\na'an kolk'utb'esinq re chiqu.\nLi kixch'olob' laj Jwan aj kub'sihomha'\n(Mt 3,11-12; Mk 1,7-8; Lk 3,15-17)\n19A'an a'in li yaal kixch'olob' laj Jwan naq eb' laj Judiiy#1,19 Sa' li xtz'iib'ahom laj Jwan li aatin eb' laj Judiiy wan naq naraj naxye: “chixjunileb' laj Israel” (cf. 3,25...); ab'an k'iila sut naraj naxye: “eb' laj tij ut eb' laj jolominel li xik' neke'ilok re li Jesus” (2,18; 5,10...). ke'xtaqla chaq toj Jerusalén aj tij ut aj Leví chi xpatz'b'al re: “Anihat laa'at?”. 20Kixye tz'aqal chi kutankil ut ink'a' kixmuq:\n—Maawa'in li Kriist.\n21Ke'xpatz' wi' chik re:\n—Anihat put laa'at? Ma laa'at laj Elías?\nLaj Jwan kixye:\n—Ma laa'at li propeet? chankeb' wi' chik re.\nKixsumeheb' ut kixye:\n22Toja' naq ke'xye re:\n—Anihat put laa'at chi jo'kanan, re naq toxqaye reheb' li xe'taqlank chaq qe? K'aru taaye chawix?\n23Kixye laj Jwan:\n—Laa'in li xyaab' kuxej naxjap chaq re sa' li chaqich'och': «Tiikob'resihomaq xb'e li Qaawa'», jo' kixye li propeet Isaías.#1,23 Is 40,3.\n24Sa' xyanqeb' li ke'taqlaak chaq aran, wankeb' ajwi' aj Pariseey. 25Ut ke'xpatz' re:\n—K'a' put naq nakatkub'sink ha', wi maawa'at li Kriist, chi moko laj Elías, chi moko li propeet?\n26Laj Jwan kixsumeheb' ut kixye:\n—Laa'in ninkub'sink ha' yal rik'in ha', ab'an sa' eeyanq wank jun li ink'a' nekenaw ru: 27a' li yo chaq chi chalk chiwix, ut laa'in moko ink'ulub' ta xhitb'al xk'aamal li xxaab'.\n28A'in kik'ulmank Betania, junpak'al li nima' Jordán, b'arwi' laj Jwan yo chi kub'sink ha'.\n29Sa' li kutan jun chik laj Jwan kiril li Jesus yo chi chalk rik'in, ut kixye: “Wahe' li xKarneer li Yos li naxkuy xmaak li ruuchich'och'. 30A'an a'in li xinye: «Chiwix laa'in taachalq jun winq li xq'axonk chiwu, xb'aan naq ak wan chaq chiwu». 31Ut laa'in ink'a' ninnaw chaq ru, ab'anan xinchalk chi kub'sink ha' re naq taak'utb'esiiq a'an chiruheb' laj Israel”.\n32Laj Jwan kixch'olob' xyaalal li k'aru kiril, ut kixye: “Xinka'ya li Musiq'ej yo chaq chi kub'eek sa' choxa kama' junaq mukuy, ut kolkanaaq sa' xb'een. 33Laa'in ink'a' ninnaw chaq ru, ab'an li kitaqlank chaq we chi kub'sink ha' xye we: «Li taawil wi' chi kub'eek li Musiq'ej ut tolkanaaq sa' xb'een, a'an li taakub'sinq ha' rik'in Santil Musiq'ej».#1,33 Li Kriist tixk'e li Santil Musiq'ej naq akaq xwakliik chi yo'yo sa' xyanqeb' li kamenaq (cf. Jn 3,5; 7,37s; 14,16s; 16,7-8; 19,30; 20,22). 34Laa'in wilom ru ut nin'aatinak chirix naq a'an li Ralal li Yos”.\nEb' li xb'een xtzolom li Jesus\n35Sa' li kutan jun chik wan wi' chik laj Jwan aran rochb'een wiib'eb' li xtzolom. 36Naq yo chi nume'k li Jesus, kixka'ya ut kixye:\n—Ilomaq li xKarneer li Yos!\n37Naq ke'rab'i xyeeb'al a'in, eb' li wiib' xtzolom laj Jwan ke'xtaaqe li Jesus. 38Li Jesus kixsutq'isi rib' ut kixk'e reetal naq yo xtaaqenkil:\n—K'aru nekesik'? chan reheb'.\nEb' a'an ke'xye re:\n—Rabbí, b'ar nakathilank?\nLi aatin “Rabbí” nararaj naxye “At Tzolonel”.\n39Kixye li Jesus reheb':\n—Kimqex ut toxeeril.\nKoheb' ut koxe'ril b'ar nahilank. Ut ke'kanaak rik'in chiru li kutan a'an: ak kaahib' honal tana re ewu.\n40Laj Andrés, riitz'in laj Simón Pedro, a'an jun reheb' li wiib' ke'ab'ink re laj Jwan chi aatinak ut ke'xtaaqe li Jesus. 41A'an koxtaw xb'enwa laj Simón li ras, ut kixye re:\n—Xqataw li Mesiiy (chi jalb'il ru naraj naxye: li Kriist).\n42Ut kixk'am wan wi' li Jesus. Li Jesus kixka'ya ut kixye re:\n—Laa'at laj Simón, ralal laj Jwan; Sefas chik taak'ab'a'in (naraj naxye: Pek).\n43Sa' li kutan jun chik kiraj li Jesus xik Galilea. Koxtaw laj Felipe ut kixye re:\n44Laj Felipe a'an aj Betsaida, xtenamit laj Andrés ut laj Pedro.\n45Laj Felipe koxtaw laj Natanael ut kixye re:\n—Xqataw li tz'iib'anb'il chaq resil sa' li Chaq'rab' xb'aan laj Moisés, jo'wi' xb'aaneb' li propeet: a' li Jesus, ralal laj José, a' laj Nazaret.\n46Kichaq'ok laj Natanael ut kixye:\n—Ma wank tab'i' b'ayaq rusilal Nazaret?\nLaj Felipe kixye re:\n—Kim ut toxaawil.\n47Li Jesus kiril naq laj Natanael yo chi nach'ok, ut kixye:\n—We' chaq jun tz'aqal aj Israel li maak'a' b'alaq'ik rik'in.\n48Laj Natanael kixpatz' re:\n—Chanru naq nakanaw wu?\nKichaq'ok li Jesus ut kixye:\n—Toj maji' nakatxb'oq laj Felipe, naq wankat chaq rub'el xche'el li iig, xatwil.\n49Kichaq'ok laj Natanael:\n—At Tzolonel, laa'at li Ralal li Yos, laa'at li xReyeb' laj Israel, chan re.\n50Kichaq'ok li Jesus ut kixye:\n—Ma yal xb'aan naq xinye aawe: «Xatwil rub'el xche'el li iig», nakapaab'? Toj taawil chik xkomon xninqal ru na'leb' chiruheb' a'in.\n51Ut kixye wi' chik re:\n—Relik chi yaal ninye eere: teeril li choxa chi teetooq ut eb' li x'ánjel li Yos yooqeb' chi taqe'k ut chi kub'eek sa' xb'een li K'ajolb'ej.#1,51 Li K'ajolb'ej taanimaaq xloq'al (13,31) ut tixte li rokeb'aal li choxa naq taataqsiiq (3,14). Aran taatz'aqloq ru li k'aru kiril chaq laj Jakob sa' xmatk' (cf. Gn 28,10-17).


Wank Xnaʼlebʼ li Awabʼej Salomon | Li Santil Hu ut li wank chisaʼ\nCHAAWIL SAʼ Bashkir Q’eqchi’ afrikáans albanés alemán amárico asamés azerí azerí (alfabeto cirílico) bajo alemán bassa de camerún batak (toba) becol bengalí birmano boulou búlgaro cabilé camboyano cebuano checo chichewa chino (tradicional) chino simplificado chitumbuka chiyao chol cingalés coreano criollo de las seychelles croata danés digor duala efik endonga eslovaco esloveno español estonio feroés finlandés francés fulbé de camerún georgiano griego groenlandés guaraní gujarati hebreo hiligaynon hindi hmong holandés húngaro ilocano indonesio inglés irlandés islandés italiano japonés kayin sgaw kazajo kiniaruanda kirguís kirundi konkani (alfabeto devanagari) konkani (alfabeto latino) kurdo (alfabeto árabe) kurdo kurmanyí del Cáucaso kwanyama lao lengua de señas argentina lengua de señas colombiana lengua de señas ecuatoriana lengua de señas mexicana lengua de señas venezolana lengua de signos española lenguaje de señas americano lenguaje de señas australiano lenguaje de señas brasileño lenguaje de señas británico lenguaje de señas checo lenguaje de señas chino lenguaje de señas coreano lenguaje de señas cubano lenguaje de señas de quebec lenguaje de señas estonio lenguaje de señas finlandés lenguaje de señas griego lenguaje de señas holandés lenguaje de señas indonesio lenguaje de señas italiano lenguaje de señas japonés lenguaje de señas malgache lenguaje de señas nicaragüense lenguaje de señas peruano lenguaje de señas polaco lenguaje de señas portugués lenguaje de señas ruso lenguaje de señas zimbabuense letón macedonio malayo malayálam malgache maltés mam mapudungún maratí maya mazahua mazateco de Huautla mixteco de huajuapan mizo mongol mískito navajo nepalés ngäbere (o guaymí) nias noruego náhuatl de guerrero náhuatl de la huasteca náhuatl del centro osético otomí del valle del Mezquital pangasinán panjabí persa polaco portugués purépecha quechua ancashino quechua ayacuchano quechua cuzqueño quiché romaní del sur de Grecia rumano ruso sena serbio serbio (alfabeto latino) shona somalí sranangtongo suajili suati sueco tagalo tai tamil tarahumara tayik telugu tlapaneco tojolabal totonaco tseltal tsonga tsotsil tsuana turco turcomano tártaro ucraniano udmurto uhobo urdu uzbek (roman) uzbeko vendal vietnamita waray-waray xhosa yoruba zapoteco del istmo zapoteco re lachiguiri zulú árabe\nWank Xnaʼlebʼ li Awabʼej Salomon\nLi Jehobʼa kixkʼe xnimal xnaʼlebʼ laj Salomon. Naq yook chaq chi awabʼejink, ebʼ laj Israel keʼwank saʼ tuqtuukilal ut saʼ sahilal. Maaʼani chik kiwank joʼ kiwank chaq li tenamit aʼin\nCHAN raj ru li qayuʼam wi chixjunilebʼ li poyanam ut ebʼ li awabʼej nekeʼxpaabʼ raj li Jehobʼa ut oxloqʼ raj chiruhebʼ li xwankil? Naqanaw li xsumenkil li patzʼom aʼin rikʼin xnawbʼal chanru kiʼawabʼejink chaq laj Salomon chiru 40 chihabʼ.\nAk kamk re laj David naq kixxaqabʼ laj Salomon li ralal choʼq ruuchil. Saʼ jun qʼoqyink, li Yos kixkʼut ribʼ chiru laj Salomon naq yook chi wark ut kiyeheʼk re, naq tixpatzʼ li kʼaru naraj ut tkʼeemanq re. Li saajil awabʼej aʼin kixtzʼaama xnawom ut xnaʼlebʼ re xjolominkil li tenamit saʼ tiikilal. Li Jehobʼa kixkʼe re laj Salomon li kixpatzʼ xbʼaan naq kiwulak chiru li kixye. Ut kiyeheʼk ajwiʼ re xbʼaan li Yos, wi junelik t-abʼinq chiru, tkʼeheʼq xbʼihomal, xwankil ut xnajtil roq li xyuʼam.\nSaʼ xkʼabʼaʼ naq numtajenaq xnaʼlebʼ laj Salomon yalaq bʼar kiʼabʼimank resil. Saʼ jun kutan, keʼwulak wiibʼ li ixq rikʼin xbʼaan naq yookebʼ xyeebʼal naq rehebʼ jun li kʼuulaʼal. Kʼaru kixbʼaanu laj Salomon? Laj Salomon kixye naq teʼxset li kʼuulaʼal saʼ wiibʼ ut teʼxkʼe jun jachal re li junjunq chi ixq. Li xbʼeen ixq kiwulak chiru aʼin, abʼan li xkabʼ ixq kiril xtoqʼobʼaal ru li kʼuulaʼal joʼkan kixye saʼ junpaat naq xkʼehaqebʼ li kʼuulaʼal re li xbʼeen ixq. Rikʼin aʼin laj Salomon kixkʼe reetal naq li xkabʼ ixq aʼan li xnaʼ li kʼuulaʼal. Naq chixjunilebʼ li poyanam keʼrabʼi aʼin, keʼxkʼoxla naq laj Salomon wank xnaʼlebʼ li Yos rikʼin.\nLi xchaqʼalil ru li Rochoch li Yos li kiyiibʼamank Jerusalen aʼan jun rehebʼ li xnimal ru kʼanjel li kixbʼaanu laj Salomon ut aran chixjunilebʼ laj Israel keʼxloqʼoni raj li Jehobʼa. Naq keʼxninqʼehi ru li ochoch aʼin, laj Salomon kixye saʼ li xtij: «Wi li choxa [...] qʼaxal nim ut inkʼaʼ tzʼaqal choʼq aanaʼaj, ma tojaʼ ta chik li ochoch aʼin li xinyiibʼ choʼq aawe!» (1 Reyes 8:27).\nYalaq bʼar kinawmank chirix laj Salomon, kiwulak resil toj saʼ najtil naʼajej joʼ saʼ Seba (malaj Saba). Li naʼaj aʼin nakanaak saʼ li tenamit Arabia. Jun li ixq awabʼej re li tenamit aʼin kiwulak Israel re rilbʼal xnimal ut li xbʼihomal laj Salomon, ut re xyalbʼal rix li xnaʼlebʼ. Naq kixkʼe reetal li xnawom, kixkʼe xloqʼal li Jehobʼa xbʼaan naq kixsikʼ li awabʼej aʼin. Saʼ xkʼabʼaʼ li rosobʼtesihom li Yos, ebʼ laj Israel keʼwank saʼ sahilal ut saʼ tuqtuukilal rubʼel li xʼawabʼejilal laj Salomon.\nAbʼanan, laj Salomon moko junelik ta kixkanabʼ naq li Jehobʼa tbʼeeresinq re. Kʼaʼut naqaye aʼin? Usta li Yos kixye naq ebʼ li awabʼej inkʼaʼ teʼwanq naabʼal rixaqil, laj Salomon kisumlaak rikʼin siʼeent chi ixq. Ut naabʼal rehebʼ li ixq aʼin yookebʼ chaq xloqʼoninkil li pechʼbʼil yos. Kʼaru kikʼulmank naq kixbʼaanu aʼin? Ebʼ li ixq aʼin keʼxbʼaanu naq chi timil timil tixtzʼeqtaana li Jehobʼa ut keʼxqʼunbʼesi re naq tixloqʼoni ebʼ li pechʼbʼil yos. Joʼkan naq li Yos kixye naq li xjunkabʼal inkʼaʼ treechani chixjunil li xʼawabʼejilal. Saʼ xkʼabʼaʼ li sumwank li kixbʼaanu li Jehobʼa rikʼin laj David, laj Salomon inkʼaʼ kixsach chixjunil li awabʼejilal. Usta laj Salomon inkʼaʼ kiʼabʼink, li Jehobʼa moko kixtzʼeq ta chirix xchʼool li sumwank li kixbʼaanu rikʼin laj David.\n(Isinbʼil chaq saʼ 1 Reyes tasal 1-11, saʼ 2 Cronicas tasal 1-9 ut saʼ Deuteronomio 17:17.)\nKʼaru kixkʼoxla li Jehobʼa chirix li kixtzʼaama laj Salomon?\nChanru kixkʼutbʼesi laj Salomon naq numtajenaq xnaʼlebʼ?\nKʼaʼut naq laj Salomon kixtzʼeqtaana li Jehobʼa, ut kʼaru li rahilal kichalk saʼ xbʼeen?


Resil li Santil Hu: Eb' laj Israel Ke'elk Chaq Babilonia - Li naʼaj aʼin xaqabʼanbʼil xbʼaanebʼ laj Testiiw re li Jehobʼa\nAK XNUME'K tana wiib' chihab' naq eb' laj Medos ut eb' laj Persa ke'reechani li tenamit Babilonia. Anaqwan eb' laj Israel yookeb' chi elk Babilonia. Ani ki'ach'ab'ank chaq reheb'?\nLaj Ciro, li awab'ej re Persia, kirisiheb' chaq eb' laj Israel sa' li tenamit Babilonia. Toj maaji' nayo'laak laj Ciro naq li Jehob'a kixye re laj Isaias, laj k'anjel chiru, naq tixtz'iib'a li tixb'aanu laj Ciro: ‹Taab'aanu li tinye aawe. Te'kanaaq chi teeto eb' li rokeb'aal li tenamit Babilonia re naq tatruuq reechaninkil li tenamit›. Laj Ciro kijolomink reheb' laj Medos ut eb' laj Persa naq ke'reechani li tenamit Babilonia. Chi jo'kan kitz'aqlok ru li kixye li Jehob'a.\nLaj Isaias kixye ajwi' naq laj Ciro ttaqlanq chi xyiib'ankil wi' chik li tenamit Jerusalen ut chi xyiib'ankil li Rochoch li Yos. Jo'kan naq laj Ciro kixk'e jun li chaq'rab' reheb' laj Israel: ‹Ayuqex sa' li tenamit Jerusalen ut yiib'amaq aran li Rochoch li Jehob'a, leeYos›. Eb' laj Israel koheb' chi xb'aanunkil li kixye li awab'ej.\nMoko chixjunileb' ta laj Israel ke'ru chi elk sa' li tenamit Babilonia. Xb'aan naq wank cheekeb' ut yajeb' ut kaahib' po ki'ajmank re naq te'ruuq chi wulak sa' li tenamit Jerusalen. Laj Ciro kixye reheb' li ink'a' ke'ru chi xik: ‹K'emaq oor, plaat ut li maatan reheb' li te'xik xyiib'ankil li Rochoch li Yos li wank Jerusalen›.\nNaq eb' laj Israel koheb' sa' li tenamit Jerusalen ke'xk'am naab'al li maatan. Ut laj Ciro kixk'e reheb' li sek' re oor ut plaat li kirisi chaq laj Nabucodonosor sa' li Rochoch li Jehob'a. Jo'kan naq, naab'al li k'a'aq re ru ke'xk'am chirixeb'.\nKaahib' po tana kinume'k naq ke'wulak eb' laj Israel sa' li tenamit Jerusalen. Aran kitz'aqlok li 70 chihab' naq kik'atmank li tenamit Jerusalen ut naq ke'k'ame'k cho'q moos eb' laj Israel. Usta ke'sutq'iik sa' li xtenamiteb' toj ke'xk'ul naab'al li rahilal.\nK’aru yookeb’ xb’aanunkil eb’ laj Israel?\nChanru kitz’aqlok ru li raatin li Jehob’a rik’in laj Ciro?\nK’aru kixye laj Ciro reheb’ li ink’a’ ke’ru chi xik Jerusalen?\nK’aru kixk’e laj Ciro reheb’ laj Israel naq koheb’ Jerusalen?\nChiru jarub’ po ke’wulak eb’ laj Israel sa’ li tenamit Jerusalen?\nJarub’ chihab’ kinume’k re naq te’sutq’iiq eb’ laj Israel sa’eb’ li xtenamit?\nChaawil li naxye Isaías 44:28 ut 45:1-4.\nChanru kixch’olob’ li Jehob’a naq chirix laj Ciro ttz’aqloq ru li Raatin? (Isa. 55:10, 11; Rom. 4:17.)\nNaq kitz’aqlok ru li Raatin li Jehob’a chirix laj Ciro, chanru naxk’utb’esi a’in naq li Jehob’a naxnaw k’aru tk’ulmanq sa’ li kutan chaalel? (Isa. 42:9; 45:21; 46:10, 11; 2 Ped. 1:20.)\nChaawil li naxye Esdras 1:1-11.\nWi naqaj xk’amb’al qe rik’in li ink’a’ ke’ru chi sutq’iik sa’ li tenamit Jerusalen, k’aru tento tqab’aanu re xtenq’ankileb’ li neke’raj k’anjelak chiru li Yos jo’ precursor? (Esd. 1:4, 6; Rom. 12:13; Col. 4:12.)


3 JUAN 1 KEK - Li Rox Hu li Quixtzˈi̱ba li San Juan - Bible Gateway\n2 JUAN 1SAN JUDAS 1\n3 JUAN Kekchi (KEK)\nLi Rox Hu li Quixtzˈi̱ba li San Juan\nXqˈuebal xsahil xchˈo̱l\n1 Nintzˈi̱bac a̱cuiqˈuin, at hermano Gayo. La̱in aj cˈamol be cha̱cuu saˈ la̱ pa̱ba̱l. Relic chi ya̱l nak nacatinra. 2 At inherma̱n, yo̱quin chi tijoc cha̱cuix re nak us tat‑e̱lk riqˈuin chixjunil li cˈaˈru ta̱ba̱nu. Ut nintijoc ajcuiˈ cha̱cuix re nak cauhakat. Ninnau nak ti̱c la̱ chˈo̱l chiru li Dios. 3 Cˈajoˈ nak nasahoˈ saˈ inchˈo̱l nak nequeˈcˈulun li herma̱n cuiqˈuin ut nacuabi resil nak ti̱c a̱chˈo̱l. Ut ninnau nak yo̱cat chixba̱nunquil li xya̱lal. 4 Aˈan aˈin li kˈaxal nasahoˈ cuiˈ inchˈo̱l nak nacuabi resil nak eb li kaherma̱n cuanqueb saˈ xya̱lal. Eb aˈan chanchaneb li cualal incˈajol xban nak queˈpa̱ban chicuu.\nLaj Gayo cha̱bil quixba̱nu riqˈuin xtenkˈanquileb li herma̱n\n5 At inherma̱n, kˈaxal lokˈ li nacaba̱nu nak nacatenkˈaheb li herma̱n, usta incˈaˈ nacanauheb ru. 6 Eb aˈan queˈxchˈolob xya̱lal arin chiruheb li herma̱n chanru nak nacaraheb. Chatenkˈaheb chi cha̱bil joˈ naraj li Dios nak teˈxic chixyebal ra̱tin li Dios saˈ jalan naˈajej. 7 Eb aˈan xeˈoc chi xic xban nak teˈraj xba̱nunquil xcˈanjel li Jesucristo. Ut incˈaˈ queˈxcˈul xkˈajca̱munquileb chiruheb li ma̱jiˈ nequeˈxpa̱b li Dios. 8 Joˈcan nak tento takatenkˈaheb li cui̱nk aˈin xban nak kech aj cˈanjeleb chixchˈolobanquil li xya̱lal.\nLix yibal ru xnaˈleb laj Diótrefes\n9 Cuan cˈaˈru xintzˈi̱ba saˈ li hu li xintakla riqˈuineb laj pa̱banel aran. Abanan li herma̱n Diótrefes, aˈan naxnimobresi rib ut incˈaˈ naxcˈul xchˈo̱l li cˈaˈru xintzˈi̱ba. Naraj takla̱nc saˈ e̱ya̱nk ut incˈaˈ naxqˈue incuanquil. 10 Nak tinxic aran toxinkˈus ut che̱ru che̱junilex tinye li cˈaˈru yo̱ chixba̱nunquil. Yo̱ chixyebal cˈaˈak re ru chi a̱tinul chikix. Ut moco nacˈojla ta xchˈo̱l riqˈuin aˈan. Toj cuan cuiˈchic cˈaˈak re ru incˈaˈ us naxba̱nu. Incˈaˈ naxcˈuleb li herma̱n saˈ li rochoch ut naxic chixtacchiˈinquileb li herma̱n li nequeˈraj raj xcˈulbal li ulaˈ, ut narisiheb saˈ xya̱nkeb laj pa̱banel cui nequeˈxcˈul li rulaˈeb.\nCha̱bil resil chirix laj Demetrio.\n11 At inherma̱n, ma̱tzol a̱cuib riqˈuin li incˈaˈ us. Aˈ ban li us ta̱ba̱nu. Li ani naba̱nun re li us, aˈan ralal xcˈajol li Dios. Ut li ani naxba̱nu li incˈaˈ us, toj ma̱jiˈ naxpa̱b li Dios. 12 Chixjunileb nequeˈxye nak cha̱bil li herma̱n Demetrio. Ut relic chi ya̱l nak lix yuˈam nacˈutuc re lix cha̱bilal. Joˈcan ajcuiˈ nakaye la̱o. Ut la̱at nacanau nak li nakaye la̱o aˈan ya̱l.\nXrakbal li hu riqˈuin sahil chˈo̱lej\n13 Cuan raj nabal chic tinye a̱cue, abanan incˈaˈ nacuaj xtzˈi̱banquil saˈ li hu aˈin. 14 Yo̱quin chixcˈoxlanquil nak chi se̱b takil kib re nak ta̱ru̱k taka̱tina kib. 15 Chicua̱nk taxak li tuktu̱quil usilal a̱cuiqˈuin. Eb li herma̱n arin nequeˈxtakla xsahil a̱chˈo̱l. Ut chaqˈue ajcuiˈ xsahil xchˈo̱leb li kech aj pa̱banelil chi xjunju̱nkaleb.


Resil li Santil Hu: Sa' li Rochoch laj Cornelio - Li naʼaj aʼin xaqabʼanbʼil xbʼaanebʼ laj Testiiw re li Jehobʼa\nANIHEB' li winq li wankeb' sa' li eetalil? Li winq li yook xye'b'al li ruq' a'an li apostol Pedro ut li wankeb' rik'in a'aneb' li ramiiw. Ani li winq wiq'wo chiru ch'och'? Ma us naq kixwiq'ib' rib' chiru laj Pedro? Ut k'a'ut naq kixb'aanu a'in?\nLi winq aj Cornelio ut aj jolominel sa' xyanqeb' laj puub' sa' li tenamit Roma. Laj Cornelio ink'a' naxnaw ru laj Pedro. Ab'an kiyehe'k re, naq tixk'am chaq laj Pedro sa' li rochoch. Chanru kik'ulmank a'in?\nEb' li xb'een xtzolom li Jesus, eb' aj Judio, ab'an laj Cornelio maawa' Judio. Ab'anan naxra li Yos, natijok chiru ut naxtenq'aheb' li qas qiitz'in. Sa' jun li ewuuk jun li anjel kixk'ut rib' chiru laj Cornelio ut kixye re: ‹Li Yos tixsume laatij xb'aan naq nawulak chiru laana'leb'. Taqla xb'oqb'al laj Pedro. Laj Pedro wank sa' li tenamit Jope sa' rochoch laj Simon, chi xk'atq li palaw›.\nLaj Cornelio sa' junpaat kixtaqla xb'oqb'al laj Pedro. Sa' li jun chik kutan laj Pedro wank sa' xb'een li rochoch laj Simon, naq li Yos kixb'aanu naq laj Pedro tixk'oxla naq yook chi rilb'al naq yook chaq chi kub'eek sa' choxa jun nimla t'ikr ut chisa' wank jalan jalanq chi xul. Sa' xchaq'rab' li Yos kixye naq eb' li xul a'in moko us ta xtzakankil. Toja' naq kirab'i jun xyaab' kuxej: ‹Waklin Pedro, kamsiheb' li xul ut wa'in›.\nLaj Pedro kixye: ‹Ink'a'! Maajunwa xintzaka li muxb'il ru›. Li xyaab' kuxej kixye re laj Pedro: ‹Kanab' xyeeb'al naq muxb'il xul a'in, li yook xyeeb'al li Yos naq saq' ru›. Oxib' sut kixk'ul a'in laj Pedro. Toj yook xk'oxlankil laj Pedro k'aru xyaalal a'in, naq ke'wulak eb' li winq, li kixtaqla laj Cornelio.\nLaj Pedro ki'elk chaq ut kixye reheb' li winq: ‹Laa'in li nekeesik'. K'aru nekeeraj wik'in?› Eb' li winq ke'xch'olob' chiru naq jun li anjel kixye re laj Cornelio naq tixtaqla xk'amb'al laj Pedro sa' rochoch. Naq laj Pedro kirab'i a'in kixk'ulub'a xik chirixeb'. Sa' li jun chik kutan laj Pedro ut eb' li ramiiw koheb' Cesarea, sa' rochoch laj Cornelio.\nLaj Cornelio kixch'utub' li xjunkab'al ut eb' li ramiiw sa' rochoch. Naq laj Pedro kiwulak, laj Cornelio kixwiq'ib' rib' chiru, jo' nak'utunk sa' li eetalil. Ab'an, laj Pedro kixye re laj Cornelio: ‹Waklin, xb'aan naq laa'in yal winqin!› Li Santil Hu naxye naq moko us ta xwiq'ib'ankil qib' chiru junaq winq. Tento naq ka'ajwi' li Jehob'a tqaloq'oni ru.\nToja' naq laj Pedro ki'ok xpuktesinkil li chaab'il esilal reheb' li wankeb' sa' rochoch laj Cornelio ut kixye: ‹Nink'e reetal naq li Yos naxk'ulub'a chixjunil li neke'raj xloq'oninkil ru›. Toj yook ajwi' chi aatinak laj Pedro naq li Yos kixtaqla li xsantil musiq'ej sa' xb'eeneb' jo'kan naq ke'ok chi aatinak sa' jalan jalanq chi aatinob'aal. Naq eb' li ramiiw laj Pedro ke'ril a'in ke'sach xch'ool xb'aan naq ke'xk'oxla naq li Yos ka'ajwi' narusilaheb' laj Judio. A'in kixk'ut chiruheb' naq li Yos juntaq'eet narileb' chixjunil li tenamit. Us raj naq ink'a' tsachq sa' qach'ool a'in!\nAni li winq yook xwiq’ib’ankil rib’?\nK’aru kixye jun li anjel re laj Cornelio?\nK’aru kixk’ut li Yos chiru laj Pedro naq wank sa’ rochoch laj Simon aran Jope?\nK’a’ut kixye laj Pedro re laj Cornelio naq ink’a’ tixwiq’ib’ rib’ chiru, chi moko tixk’e ta xloq’al?\nK’a’ut naq sachso xch’ool ke’kanaak eb’ laj Judio, li wankeb’ rik’in laj Pedro?\nK’aru tento tqatzol naq laj Pedro kiwulak rik’in laj Cornelio?\nChaawil li naxye Hechos 10:1-48.\nK’aru naxk’ut chiqu li kixye laj Pedro sa’ Hechos 10:42 chirix xpuktesinkil li chaab’il esilal? (Mat. 28:19; Mar. 13:10; Hech. 1:8.)\nChaawil li naxye Hechos 11:1-18.\nK’aru kixb’aanu laj Pedro naq li Yos kixtaqla rik’ineb’ li maawa’eb’ aj Judio? Chanru tqak’am qe rik’in laj Pedro? (Hech. 11:17, 18; 2 Cor. 10:5; Efe. 5:17.)


ROMANOS 12 KEK - Chikakˈaxtesihak li kayuˈam re li - Bible Gateway\nROMANOS 12 Kekchi (KEK)\nChikakˈaxtesihak li kayuˈam re li Dios\n12 Ex herma̱n, saˈ xcˈabaˈ xnimal ruxta̱n li Dios nintzˈa̱ma che̱ru nak chekˈaxtesi e̱rib rubel rok rukˈ li Ka̱cuaˈ joˈ jun yoˈyo̱quil mayej santobresinbil xban li Dios, ut chi anchal e̱chˈo̱l chexcˈanjelak chiru re nak sahak xchˈo̱l li Ka̱cuaˈ e̱riqˈuin. Ut riqˈuin xba̱nunquil aˈan, yo̱kex chixlokˈoninquil li Dios chi tzˈakal re ru. 2 Me̱ba̱nu chic joˈ nequeˈxba̱nu li toj ma̱jiˈ nequeˈpa̱ban. Kˈaxtesihomak ban e̱rib rubel rok rukˈ li Dios re nak aˈan tix‑acˈobresi le̱ chˈo̱l ut le̱ cˈaˈux, ut te̱nau chic li cˈaˈru naraj li Dios. Chexcua̱nk saˈ cha̱bilal, ut chi tzˈakalak re ru le̱ yuˈam re nak sahak xchˈo̱l li Dios e̱riqˈuin. 3 Xban ruxta̱n li Dios nak qˈuebil cue lin cˈanjel. Joˈcan nak ninchˈolob xya̱lal che̱ru re nak incˈaˈ te̱nimobresi e̱rib. Cheqˈuehak ban xcuanquil le̱ cˈanjel qˈuebil e̱re xban li Dios saˈ xcˈabaˈ le̱ pa̱ba̱l. 4 Nabal pa̱y ru xchaˈal li junju̱nk chi tzˈejcualej, ut jalan jala̱nk xcˈanjel li junju̱nk. 5 Joˈcan ajcuiˈ la̱o aj pa̱banel. Junajo chi tzˈejcualej nak cuanco riqˈuin li Cristo. Nabalo, abanan junajo saˈ li kapa̱ba̱l. Ut chikajunilo kachaˈal kib chi kibil kib. 6 Jalan jala̱nk li kama̱tan qˈuebil ke re tocˈanjelak xban xnimal rusilal li Dios. Chikaqˈuehak chi cˈanjelac eb li ma̱tan aˈin. Li ani qˈuebil xma̱tan chixchˈolobanquil xya̱lal li colba‑ib, tento tixchˈolob xya̱lal. Chicˈanjelak joˈ naraj lix pa̱ba̱l qˈuebil re xban li Dios. 7 Li ani qˈuebil xma̱tan re tenkˈa̱nc, chitenkˈa̱nk chi sa saˈ xchˈo̱l. Li ani qˈuebil xma̱tan chixtzolbaleb li ras ri̱tzˈin, chixtzolakeb saˈ xya̱lal. 8 Li ani cuan xma̱tan re qˈuehoc naˈleb, chiqˈuehok naˈleb saˈ xya̱lal. Li ani cuan xma̱tan re sihi̱nc, chisihi̱nk chi anchal xchˈo̱l. Li ani cuan xma̱tan chi cˈamoc be chiruheb li ras ri̱tzˈin, chixqˈuehak xchˈo̱l chixba̱nunquil saˈ xya̱lal. Li ani cuan xma̱tan re uxta̱na̱nc u, chiruxta̱nahak ru li ras ri̱tzˈin chi anchal xchˈo̱l.\nLix cˈanjeleb laj pa̱banel\n9 Mexrahoc chi yal xcab rix e̱chˈo̱l. Chera ban e̱rib chi ribil e̱rib chi anchal e̱chˈo̱l. Chetzˈekta̱na chi junaj cua li incˈaˈ us ut cheqˈuehak e̱chˈo̱l chixba̱nunquil li us. 10 Cherahak e̱rib chi ribil e̱rib chi anchal e̱chˈo̱l xban nak e̱comon e̱rib saˈ le̱ pa̱ba̱l. Ut che‑oxlokˈi e̱rib chi ribil e̱rib. 11 Qˈuehomak e̱chˈo̱l chi cˈanjelac chiru li Ka̱cuaˈ. Mexcˈanjelac chi yal minbil e̱ru. Chexcˈanjelak ban chiru li Ka̱cuaˈ chi anchal e̱chˈo̱l. 12 Chisahokˈ saˈ e̱chˈo̱l xban nak cuan cˈaˈru nequeroybeni. Checuyak li raylal li nachal saˈ e̱be̱n. Ut junelic chextijok. 13 Chetenkˈa le̱ rech aj pa̱banelil li cuanqueb saˈ raylal ut cheqˈuehak rochochnal laj cˈanjel chiru li Dios, li yal numequeb re. 14 Chetzˈa̱ma rusilal li Dios saˈ xbe̱neb li xicˈ nequeˈiloc e̱re. Me̱tzˈa̱ma raylal saˈ xbe̱neb. 15 Chisahokˈ saˈ e̱chˈo̱l riqˈuineb li saheb saˈ xchˈo̱l. Ut chiyotˈekˈ ajcuiˈ e̱chˈo̱l riqˈuineb li nequeˈyotˈeˈ xchˈo̱l xban li raylal li yo̱queb chixcˈulbal. 16 Junajak e̱chˈo̱l chi ribil e̱rib. Me̱nimobresi e̱rib chiruheb le̱ ras e̱ri̱tzˈin, ut me̱cˈoxla nak numtajenak e̱naˈleb. 17 Cui na‑ux raylal e̱re, me̱qˈue re̱kaj riqˈuin raylal. Cheqˈuehak ban e̱chˈo̱l chixba̱nunquil li cˈaˈru us, li nanauman nak aˈan li tzˈakal cha̱bil. 18 Li joˈ qˈuial texru̱k chixba̱nunquil, cheba̱nuhak re nak texcua̱nk saˈ usilal riqˈuineb le̱ ras e̱ri̱tzˈin. 19 Ex herma̱n, ma̱cuaˈ la̱ex texqˈuehok re̱kaj li raylal na‑ux e̱re. Checanabak ban chixjunil saˈ rukˈ li Dios. Caˈaj cuiˈ aˈan laj rakol a̱tin xban nak joˈcaˈin tzˈi̱banbil saˈ li Santil Hu: Caˈaj cuiˈ la̱in naru tinqˈuehok re̱kaj. Ut la̱in tinrahobtesiheb riqˈuin li cˈaˈru quilajeˈxba̱nu, chan li Dios. 20 Joˈcan nak cui li xicˈ na‑iloc e̱re ta̱tzˈoca̱k, cheqˈue chi cuaˈac. Cui ta̱chakik re, qˈuehomak chi ucˈac. Cheba̱nuhak usilal reheb ut riqˈuin aˈan teˈxqˈue retal nak xuta̱nal li yo̱queb chixba̱nunquil. 21 Me̱chˈinan e̱chˈo̱l riqˈuin li incˈaˈ us li nequeˈxba̱nu e̱re. Qˈuehomak ban e̱chˈo̱l chixba̱nunquil li us. Chi joˈcan te̱co̱loni xnumsinquil li incˈaˈ us.


SAN LUCAS 5 KEK - Numtajenak xqˈuial li car queˈxchap - Bible Gateway\nSAN LUCAS 5 Kekchi (KEK)\nNumtajenak xqˈuial li car queˈxchap\n5 Saˈ jun li cutan li Jesús cuan chire li palau Genesaret ut kˈaxal cuiˈchic nabal li tenamit queˈchˈutla chirabinquil li ra̱tin li Dios. 2 Quiril cuib li jucub cuan chire li palau. Eb laj car ma̱ aniheb chi saˈ. Yo̱queb chak chixchˈajbal lix yoy. 3 Qui‑oc li Jesús saˈ jun li jucub. Li jucub aˈan re laj Simón. Li Jesús quixtzˈa̱ma chiru laj Simón nak tixjil caˈchˈinak li jucub saˈ li haˈ. Ut quicˈojla saˈ li jucub ut qui‑oc chixchˈolobanquil lix ya̱lal chiruheb li tenamit li cuanqueb chire li palau. 4 Ut nak ac xrakeˈ chi a̱tinac, quixye re laj Simón: ―Cˈam li jucub saˈ xchamal li haˈ ut ta̱qˈue la̱ yoy saˈ li haˈ re nak ta̱chap la̱ car, chan li Jesús. 5 Quichakˈoc laj Simón ut quixye re: ―At tzolonel, chixjunil li kˈojyi̱n xkaqˈue li kayoy saˈ li haˈ ut ma̱ jun li car xkachap. Abanan xban nak la̱at xatyehoc cue, tinqˈue cuiˈchic lin yoy saˈ li haˈ, chan. 6 Nak queˈxqˈue lix yoy saˈ li haˈ, kˈaxal cuiˈchic nabal li car queˈxchap ut yo̱ chi pejecˈ lix yoyeb. 7 Ut queˈxcˈut rukˈeb chiruheb li rochben li cuanqueb saˈ li jucub jun chic re xbokbaleb re nak teˈcha̱lk chixtenkˈanquil. Ut eb aˈan queˈchal ut queˈxnujtesi xcabichal li jucub ut caˈchˈin chic ma̱ nasubun saˈ li haˈ xban xqˈuial li car. 8 Nak quiril chixjunil aˈin laj Simón Pedro, quixcuikˈib rib chiru li Jesús ut quixye re: ―Canabin injunes, at Ka̱cuaˈ. Ma̱cuaˈ incˈulub nak cua̱nkat cuiqˈuin xban nak la̱in jun cui̱nk aj ma̱c, chan. 9 Ut quisach xchˈo̱l laj Simón joˈqueb ajcuiˈ li cuanqueb rochben xban nak kˈaxal cuiˈchic nabal li car queˈxchap. 10 Ut joˈcan ajcuiˈ laj Jacobo ut laj Juan, eb li ralal laj Zebedeo. Aˈan eb li rochben laj Simón. Ut li Jesús quixye re laj Simón: ―Matcˈoxlac. Chalen anakcuan ma̱cuaˈ chic caribc ta̱ba̱nu. A̱cuas a̱cui̱tzˈin ban chic ta̱sicˈ re teˈpa̱ba̱nk, chan li Jesús. 11 Ut queˈxcˈam li jucub chire li palau ut aran queˈxcanab chixjunil ut queˈxta̱ke li Jesús.\nLi Jesús quixqˈuirtesi jun cui̱nk saklep rix\n12 Nak cuan li Jesús saˈ jun li tenamit, quicuulac jun li cui̱nk riqˈuin saklep rix. Nak quiril li Jesús quixxulub rib saˈ chˈochˈ, ut quixtzˈa̱ma chiru li Jesús ut quixye re: ―Ka̱cuaˈ, la̱in ninnau nak la̱at naru tina̱qˈuirtesi. Cui ta̱ba̱nu li usilal, china̱qˈuirtesi, chan. 13 Li Jesús quixchˈeˈ li cui̱nk riqˈuin rukˈ ut quixye re: ―La̱in tincuaj nak tatqˈuira̱k. Anakcuan tatinqˈuirtesi, chan. Ut saˈ ajcuiˈ li ho̱nal aˈan quiqˈuira li cui̱nk. 14 Ut li Jesús quixye re: ―Ma̱ ani aj e ta̱serakˈi chanru nak xatqˈuira. Ayu ban riqˈuin laj tij re nak aˈan ta̱ril nak xatqˈuira. Ut ta̱qˈue la̱ mayej joˈ naxye saˈ lix chakˈrab laj Moisés chokˈ retalil chiruheb chixjunileb nak xatqˈuira, chan li Jesús. 15 Abanan yalak bar yo̱ chi abi̱c resil chixjunil li cˈaˈru yo̱ chixba̱nunquil li Jesús. Nabaleb li tenamit nequeˈxchˈutub ribeb chirabinquil li cˈaˈru naxye ut re ajcuiˈ nak teˈqˈuirtesi̱k. 16 Ut li Jesús rajlal naxic xjunes chi tijoc saˈ eb li naˈajej bar ma̱cˈaˈ cuan.\nLi Jesús quixqˈuirtesi jun li cui̱nk sic li rok ut sic li rukˈ\n17 Saˈ jun li cutan nak li Jesús yo̱ chixchˈolobanquil lix ya̱lal chiruheb li tenamit cuanqueb cuib oxib laj fariseo saˈ xya̱nkeb. Ut cuanqueb ajcuiˈ aj tzolol chakˈrab. Queˈchal chak saˈ eb li naˈajej Galilea, Judea ut Jerusalén. Ut li Jesús yo̱ chixqˈuirtesinquileb li yaj riqˈuin xcuanquil li Dios. 18 Saˈ li ho̱nal aˈan queˈcuulac cuib oxib li cui̱nk ut yo̱queb chixcˈambal jun li cui̱nk sic li rok ut sic li rukˈ yocyo chiru lix cuarib. Ut teˈraj rocsinquil li cui̱nk cuan cuiˈ li Jesús. 19 Abanan queˈril nak incˈaˈ queˈru chi oc saˈ li cab xban li qˈuila tenamit. Joˈcan nak queˈtakeˈ saˈ xbe̱n li cab. Queˈxte caˈchˈin li xbe̱n li cab ut aran queˈxcubsi li yaj chi yocyo saˈ lix cuarib. Coxeˈxqˈue saˈ xyiheb li tenamit bar cuan cuiˈ li Jesús. 20 Quixqˈue retal li Jesús nak eb li cui̱nk aˈan queˈxpa̱b nak naru tixqˈuirtesi li yaj. Joˈcan nak quixye re li yaj: ―At cui̱nk, cuybil sachbil chic la̱ ma̱c, chan. 21 Ut eb laj fariseo ut eb laj tzolol chakˈrab queˈoc chixyebal chi ribileb rib: ―¿Ani li cui̱nk aˈan nak naxjuntakˈe̱ta rib riqˈuin li Dios nak naxye chi joˈcan? ¿Ma aˈan ta biˈ li Dios? ¿Ma ma̱cuaˈ ta biˈ caˈaj cuiˈ li Dios naru nacuyuc ma̱c? chanqueb. 22 Quixnau li Jesús cˈaˈru yo̱queb chixcˈoxlanquil. Quichakˈoc ut quixye reheb: ―¿Cˈaˈut nak yo̱quex chixcˈoxlanquil chi joˈcan? 23 ¿Bar cuan li us tinye re li yaj re nak ta̱cˈutu̱nk che̱ru nak cuan incuanquil? ¿Ma tinye re, “cuybil sachbil la̱ ma̱c” malaj ut tinye re, “tatinqˈuirtesi”? 24 La̱in tincˈut che̱ru nak la̱in li Cristo li Cˈajolbej ut cuan incuanquil saˈ ruchichˈochˈ chixcuybal xsachbal li ma̱c, chan reheb. Tojoˈnak li Jesús quixye re li yaj, ―At cui̱nk, la̱in tinye a̱cue, cuaclin, cˈam la̱ cuarib ut ayu saˈ la̱ cuochoch, chan. 25 Ut saˈ ajcuiˈ li ho̱nal aˈan li cui̱nk li yaj nak quicuan quicuacli chiruheb chixjunileb li cuanqueb aran. Quixchap lix cuarib ut yo̱ chixlokˈoninquil li Dios nak co̱ saˈ rochoch. 26 Ut chixjunileb li cuanqueb aran sachso̱queb xchˈo̱l queˈcana chirilbal li quicˈulman. Queˈxlokˈoni li Dios ut yo̱ xcˈaˈuxeb nak queˈxye: ―Sachba chˈo̱lej li xkil anakcuan, chanqueb.\nLi Jesús quixbok chokˈ xtzolom laj Leví laj titzˈol toj, li nayeman ajcuiˈ Mateo re\n27 Nak qui‑el saˈ li tenamit aˈan, li Jesús quixtau jun li cui̱nk aj titzˈol toj aj Leví xcˈabaˈ. Chunchu cuan cuiˈ li me̱x li nequeˈcˈuluc cuiˈ toj. Li Jesús quixye re: ―China̱ta̱ke, chan. 28 Quicuacli laj Leví. Quixcanab chixjunil ut quixta̱ke li Jesús. 29 Quixba̱nu jun li nimla ninkˈe laj Leví chokˈ re li Jesús. Cuanqueb nabaleb xcomoneb laj titzˈol toj ut cuanqueb ajcuiˈ nabaleb jalan chic chi cuaˈac saˈ li me̱x rochbeneb. 30 Eb laj fariseo ut eb laj tzolol chakˈrab queˈoc chixcuechˈinquil rixeb lix tzolom li Jesús ut queˈxye reheb: ―¿Cˈaˈut nak nequexcuaˈac ut nequex‑ucˈac rochbeneb laj titzˈol toj ut rochbeneb laj ma̱c? chanqueb. 31 Li Jesús quixye reheb: ―Li cauheb ma̱cˈaˈ na‑oc cuiˈ aj banonel reheb. Aban li yajeb, aˈaneb li teˈraj banecˈ. 32 Joˈcan nak la̱in incˈaˈ xinchal chixsicˈbal li ti̱queb xchˈo̱l. Xinchal ban chixsicˈbaleb laj ma̱c re nak teˈyotˈekˈ xchˈo̱l ut teˈxjal xcˈaˈuxeb, chan li Jesús.\nNak queˈxcuechˈi rib chirix li ayu̱n\n33 Ut queˈxye cuiˈchic re li Jesús: ―Eb lix tzolom laj Juan rajlal nequeˈxba̱nu x‑ayu̱n ut rajlal nequeˈtijoc. Joˈcan ajcuiˈ nequeˈxba̱nu lix tzolomeb laj fariseo. Ut eb la̱ tzolom la̱at, ¿cˈaˈut nak incˈaˈ nequeˈxba̱nu chi joˈcan? Eb aˈan nequeˈcuaˈac nequeˈucˈac chi ma̱cˈaˈeb xcˈaˈux, chanqueb. 34 Tojoˈnak quichakˈoc li Jesús ut quixye reheb: ―La̱in joˈ jun be̱lomej nak cuanquin. ¿Ma naru teˈayunik li nequeˈxic riqˈuin sumla̱c nak cuan li be̱lomej riqˈuineb? Nak toj cuan li be̱lomej riqˈuineb incˈaˈ naru nequeˈxba̱nu x‑ayu̱n. 35 Ut joˈcan ajcuiˈ lin tzolom. Ta̱cuulak xkˈehil nak tin‑isi̱k saˈ xya̱nkeb. Toj saˈ li cutan aˈan teˈxba̱nu x‑ayu̱n, chan reheb.\n36 Ut li Jesús quixye cuiˈchic reheb li jaljo̱quil ru a̱tin aˈin: Ma̱ ani naxxi̱ti junak kˈel tˈicr riqˈuin acˈ tˈicr. Cui ut naxxi̱ti riqˈuin acˈ tˈicr, naxnimobresi xpejelal li kˈel tˈicr. Ut incˈaˈ naxcˈam rib li acˈ tˈicr riqˈuin li kˈel. 37 Ut ma̱ ani naqˈuehoc acˈ vino saˈ junak kˈel bo̱ls tzˈu̱m. Cui tixqˈue li acˈ vino saˈ junak kˈel bo̱ls tzˈu̱m, ta̱puqˈuekˈ li kˈel tzˈu̱m ut ta̱hoyekˈ li vino. Ta̱sachk li vino ut ta̱sachk ajcuiˈ li bo̱ls tzˈu̱m. 38 Joˈcan nak li acˈ vino saˈ li acˈ bo̱ls tzˈu̱m naqˈueman re nak ma̱cˈaˈ tixcˈul li vino chi moco li bo̱ls tzˈu̱m. 39 Ut li ani ac xrucˈ li vino re junxil incˈaˈ chic ta̱raj rucˈbal li acˈ vino, xban nak nequeˈxcˈoxla nak li vino re junxil, aˈan li cha̱bil, chan li Jesús reheb.


Li Santil hu HEBREOS 1\nLi C'ajolbej naxcutanobresi chiku li xlok'al li Acuabej Dios\n1 Najter k'e cutan li Ka̱cua' Dios q'uila sut quixtaklaheb chak li profeta chixyebal li ra̱tin riq'uineb li kaxe'to̱nil yucua'. Quixsiq'ui xya̱lal chanru nak tixch'olob xya̱lal chiruheb. 2 Aban anakcuan ma̱cua'eb chic li profeta neque'yehoc re li ra̱tin li Dios. A' chic li Dios C'ajolbej. Sa' xc'aba' a'an, li Dios quixyi̱b li ruchich'och' ut chixjunil li c'a'ak re ru cuan. Chixjunil li quixyi̱b quicana sa' ruk' li Dios C'ajolbej. 3 Li Ralal li Dios, a'an nacutanobresin re lix lok'al li Acuabej Dios. Ut a'an ajcui' nac'utuc chiku chanru lix na'leb. Li Ralal li Dios, a'an nacu̱tun re li ruchich'och' riq'uin lix cuanquilal li ra̱tin xban nak a'an yal re sa' xbe̱n li ruchich'och'. Ut nak ac xmayeja rib re risinquil li kama̱c, li Ralal li Dios co̱ sa' choxa ut quic'ojla sa' xnim uk' li Dios Acuabej, li k'axal nim xcuanquil.\nLi Dios C'ajolbej k'axal nim xcuanquil chiruheb li ángel\n4 Li cuanquil quiq'uehe' re k'axal nim cui'chic chiru xcuanquileb li ángel xban nak a'an li Ralal li Dios. Lix c'aba' quiq'uehe' xban li Acuabej Dios, a'an k'axal lok' cui'chic chiru lix c'aba'eb li ángel. 5 Nakanau nak k'axal lok' xban nak li Dios ma̱ jun cua quixye re junak ángel:\nLa̱at li cualal; anakcuan xinq'ue a̱cuanquil. (Sal. 2:7)\nLa̱inak lix yucua' ut a'anak li cualal. (2 Sam. 7:14)\n6 Nak quixtakla chak li junaj chi Ralal sa' ruchich'och', li Dios quixye:\nChilok'oni̱k ru xbaneb chixjunileb li ángel.\n7 Quixye cui'chic li Dios chirixeb li ángel:\nXinyi̱beb lin ángel chanchaneb li ik' ut chanchaneb ajcui' li rak' xam nak neque'c'anjelac chicuu. (Sal. 104:4)\n8 Aban li Dios quixye re li C'ajolbej:\nLa̱ nimajcual cuanquilal, at Dios, xakxo̱k chi junelic k'e cutan. Junelic sa' ti̱quilal nacattaklan.\n9 Li ti̱quilal nacuulac cha̱cuu ut li ma̱usilal xic' nacacuil. Jo'can nak sic'bil a̱cuu inban la̱in li nimajcual Dios. La̱in la̱ Dios. K'axal numtajenak li sahil ch'o̱lej xinq'ue a̱cue la̱at chiru li xinq'ue reheb chixjunileb la̱ cuech aj c'anjelil. (Sal. 45:6-7)\n10 Li Dios quixye cui'chic re li C'ajolbej:\nLa̱at, at Ka̱cua', sa' xticlajic cayi̱b li ruchich'och' ut riq'uin ajcui' a̱cuuk' cayi̱b li choxa.\n11 Eb a'an te'osok' aban la̱at cua̱nkat chi junelic. Chixjunil a'an te'k'elok' jo' li t'icr.\n12 Junak t'icr na-oso' ut najalman. Jo'can ajcui' nak ta̱osok' li ruchich'och' ut li choxa.\nAban la̱at inc'a' nacatjale'. Cua̱nkat ban chi junelic k'e cutan. (Sal. 102:25-27)\n13 Li Dios ma̱ jun cua quixye re junak ángel jo' quixye re li Ralal:\nTatc'ojla̱k sa' innim uk' toj retal tinq'ueheb rubel la̱ cuok li xic' neque'iloc a̱cue. (Sal. 110:1)\n14 Inc'a' quixye a'an reheb li ángel xban nak li ángel yal musik'ejeb chi c'anjelac chiru li Dios. Li Dios nataklan chak reheb chixtenk'anquileb li te'e̱chani̱nk re li colba-ib.


San Lucas 23 KEKNT - Ut chixjunileb li nequeꞌtaklan saꞌ - Bible Search\nLi Jesús quicꞌameꞌ chiru laj Pilato re tixrak a̱tin saꞌ xbe̱n\n1Ut chixjunileb li nequeꞌtaklan saꞌ xya̱nkeb laj judío queꞌxcꞌam li Jesús riqꞌuin laj Pilato. 2Queꞌoc chixjitbal ut queꞌxye: —Xkaqꞌue retal nak li cui̱nk aꞌin yo̱ chixpoꞌbal xchꞌo̱leb li katenamit. Nocoxkꞌus riqꞌuin xqꞌuebal li katoj re li acuabej. Ut naxye nak aꞌan li Cristo laj Colonel li yechiꞌinbil xban li Dios. Naxye nak aꞌan rey, chanqueb. 3Laj Pilato quixye re li Jesús: —¿Ma la̱at lix reyeb laj judío? Li Jesús quichakꞌoc ut quixye: —Ya̱l li xaye nak la̱in, chan. 4Ut laj Pilato quixye reheb li xbe̱nil aj tij ut eb li qꞌuila tenamit: —Li cui̱nk aꞌin ma̱ jun xma̱c nintau, chan. 5Abanan eb aꞌan yalyo̱queb xkꞌe chixyebal: —Naxpoꞌ xchꞌo̱leb li katenamit. Yo̱ chixcꞌutbal lix tijleb chiruheb saꞌ chixjunil Judea. Quixtiquib chak Galilea ut xcꞌulun toj arin, chanqueb.\nLi Jesús quicꞌameꞌ chiru laj Herodes re nak tixrak a̱tin saꞌ xbe̱n\n6Nak laj Pilato quirabi nak queꞌxpatzꞌ Galilea, quixpatzꞌ reheb: —¿Ma Galilea xtenamit li cui̱nk aꞌin? chan reheb. 7—Aj Galilea, chanqueb re. Nak laj Pilato quixnau nak li Jesús quichal chak saꞌ li naꞌajej li cuan rubel xtakl laj Herodes, quixtakla riqꞌuin laj Herodes xban nak saꞌ eb li cutan aꞌan laj Herodes cuan aran Jerusalén. 8Cꞌajoꞌ nak quisahoꞌ xchꞌo̱l laj Herodes nak quiril ru li Jesús xban nak ac junxil quiraj raj rilbal ru. Quirabi resil li cꞌaꞌru yo̱ chixba̱nunquil li Jesús ut quiraj rilbal nak tixba̱nu junak milagro chiru. 9Nabal li cꞌaꞌak re ru quilajxpatzꞌ re ut li Jesús chi ti̱c incꞌaꞌ quichakꞌoc. 10Cuanqueb aran eb li xbe̱nil aj tij ut eb laj tzꞌi̱b. Cꞌajoꞌ lix joskꞌileb nak yo̱queb chixjitbal. 11Laj Herodes ut eb li soldado queꞌxtzꞌekta̱na ut queꞌxhob. Queꞌretzꞌu ut queꞌxqꞌue li cha̱bil tꞌicr chirix joꞌ nequeꞌrocsi li rey. Ut laj Herodes quixtakla cuiꞌchic riqꞌuin laj Pilato. 12Junxil xicꞌ queꞌril ribeb laj Herodes ut laj Pilato. Abanan saꞌ eb li cutan aꞌan queꞌxcꞌam cuiꞌchic rib saꞌ usilal.\nLaj Pilato quixye nak ma̱cꞌaꞌ xma̱c li Jesús abanan quiteneba̱c ca̱mc saꞌ xbe̱n\n13Ut laj Pilato quixchꞌutubeb li xbe̱nil laj tij, ut eb li nequeꞌtaklan saꞌ li tenamit joꞌqueb ajcuiꞌ chixjunileb li tenamit. 14Quixye reheb: —La̱ex xecꞌam chak li cui̱nk aꞌin cuiqꞌuin ut xeye nak naxpoꞌ xchꞌo̱leb li tenamit. La̱in xinpatzꞌi re che̱ru ut incꞌaꞌ xintau junak xma̱c joꞌ yo̱quex chixyebal la̱ex. 15Chi moco laj Herodes xtau junak xma̱c. Joꞌcan nak xtakla cuiꞌchic chak arin cuiqꞌuin. Anakcuan la̱in ninnau nak ma̱ jun ma̱c xba̱nu xcꞌulub cuiꞌ ca̱mc. 16Tintakla xqꞌuebal xlob, tojoꞌnak tincuachꞌab, chan laj Pilato. 17Saꞌ li ninkꞌe aꞌan cꞌaynakeb nak na-achꞌaba̱c junak li pre̱x. 18Ut chixjunileb li tenamit queꞌxye chi junajeb xya̱b xcuxeb: —¡Camsi aꞌan, ut achꞌab laj Barrabás! chanqueb. 19Laj Barrabás cuan saꞌ tzꞌalam xban li camsi̱nc quixba̱nu nak yo̱queb chi pletic li tenamit chirix li acuabej. 20Laj Pilato quiraj raj rachꞌabanquil li Jesús ut quixpatzꞌ cuiꞌchic reheb ma ta̱ru̱k ta̱rachꞌab li Jesús. 21Abanan eb li tenamit queꞌxjap reheb chixyebal: —¡Qꞌue chiru cruz! ¡Qꞌue chiru cruz! chanqueb. 22Ut laj Pilato quia̱tinac cuiꞌchic rox sut riqꞌuineb ut quixye: —¿Cꞌaꞌru tzꞌakal xma̱c e̱re? Ma̱ jun xma̱c nintau la̱in re nak tintakla chi camsi̱c. La̱in tintakla xsacꞌbal ut tincuachꞌab, chan reheb. 23Abanan eb aꞌan kꞌaxal cau cuiꞌchic queꞌxjap re chixyebal: —¡Qꞌue chiru cruz!— Japjo̱queb re li tenamit joꞌ eb ajcuiꞌ laj tij toj retal quixba̱nu laj Pilato li cꞌaꞌru queꞌraj. 24Ut laj Pilato quixteneb ca̱mc saꞌ xbe̱n li Jesús joꞌ queꞌraj li tenamit. 25Ut quirachꞌab laj Barrabás li quiqꞌueheꞌ saꞌ tzꞌalam xban li pletic ut camsi̱nc quixba̱nu chirix jun li acuabej. Ut quixkꞌaxtesi li Jesús saꞌ rukꞌeb re teꞌxba̱nu li cꞌaꞌru teꞌraj riqꞌuin.\nLi Jesús quiqꞌueheꞌ chiru cruz\n26Eb li tenamit queꞌxcꞌam li Jesús ut nak yo̱queb chi xic queꞌxcꞌul jun li cui̱nk aj Simón xcꞌabaꞌ yo̱ chi cha̱lc saꞌ cꞌaleba̱l. Cirene lix tenamit. Ut queꞌxmin ru chixpakonquil li cruz re xtenkꞌanquil li Jesús. 27Nabaleb li tenamit yo̱queb chi ta̱ke̱nc re. Ut cuanqueb ajcuiꞌ ixk kꞌaxal ra saꞌ xchꞌo̱leb. Yo̱queb chi ya̱bac xban li cꞌaꞌru yo̱ chixcꞌulbal li Jesús. 28Ut li Jesús quixsukꞌisi rib ut quirileb li ixk. Quixye reheb: —Ex ixk aj Jerusalén, mexya̱bac chicuix la̱in. Chexya̱bak ban che̱rix la̱ex ut chirixeb ajcuiꞌ le̱ ralal e̱cꞌajol. 29Ta̱cuulak xkꞌehil nak eb li tenamit aꞌin teꞌxye, “Us xak reheb li ixk li incꞌaꞌ nequeꞌqꞌuiresin ut li incꞌaꞌ nequeꞌtuꞌresin.” 30Ut teꞌxye ajcuiꞌ reheb li tzu̱l, “Tꞌanekex chak saꞌ kabe̱n ut choe̱muk taxak”, chaꞌkeb. 31Cui joꞌcaꞌin teꞌxba̱nu cuiqꞌuin la̱in li chanchanin jun to̱n chi cheꞌ rax rax ru, ¿cꞌaꞌru incꞌaꞌ teꞌxba̱nu e̱re la̱ex li chanchanex chaki cheꞌ? chan li Jesús. 32Queꞌxcꞌam ajcuiꞌ rochben li Jesús cuibeb li cui̱nk li cuanqueb xma̱c re teꞌcamsi̱k rochben li Jesús. 33Ut queꞌcuulac saꞌ li naꞌajej Gólgota xcꞌabaꞌ. Chi jalbil ru naraj naxye: Xnaꞌaj Xbakel Xjolom Camenak. Ut aran queꞌxqꞌue chiru cruz li Jesús. Ut queꞌxqꞌue ajcuiꞌ chiru cruz li cuib chi cui̱nk li cuanqueb xma̱c. Jun li cruz queꞌxqꞌue saꞌ xnim ukꞌ li Jesús ut li jun chic queꞌxqꞌue saꞌ xtzꞌe. 34Ut li Jesús quitijoc ut quixye: —At inYucuaꞌ, cuy taxak xma̱queb li tenamit aꞌin xban nak incꞌaꞌ nequeꞌxnau cꞌaꞌru yo̱queb chixba̱nunquil, chan. Ut eb li soldado queꞌbu̱lic chirix li rakꞌ re rilbal ani na ta̱e̱chani̱nk re. 35Eb li tenamit xakxo̱queb aran chi iloc. Ut eb li nequeꞌtaklan saꞌ xbe̱neb li tenamit yo̱queb chixhobbal li Jesús ut queꞌxye: —Jalan chic quixcoleb. Cui ya̱l nak aꞌan li Cristo, li sicꞌbil ru xban li Dios, chixcolak rib xjunes, chanqueb. 36Ut eb li soldado yo̱queb ajcuiꞌ chixhobbal. Queꞌjiloc chixcꞌatk ut queꞌxyechiꞌi vinagre re. 37Ut queꞌxye re: —Cui ya̱l nak la̱at lix reyeb laj judío, col a̱cuib a̱junes, chanqueb. 38Chiru li cruz queꞌxqꞌue jun retalil tzꞌi̱banbil saꞌ eb li a̱tinoba̱l griego, hebreo, ut latín, li naxye chi joꞌcaꞌin:\nAꞌan aꞌin lix reyeb laj judío.\n39Jun reheb laj ma̱c li queꞌqꞌueheꞌ chiru cruz rochben, quixhob ajcuiꞌ li Jesús ut quixye: —Cui la̱at li Cristo, col a̱cuib la̱at, ut choa̱col ajcuiꞌ la̱o, chan re.\n40Abanan li jun chic quichakꞌoc ut quixkꞌus ut quixye re: —Chi moco la̱at nacaxucua ru li Dios, usta juntakꞌe̱t li raylal li yo̱co chixcꞌulbal kochben aꞌan. 41Relic chi ya̱l nak la̱o kacꞌulub xcꞌulbal li raylal aꞌin xban nak la̱o cuan kama̱c. Abanan li cui̱nk aꞌin ma̱cꞌaꞌ junak ma̱c xba̱nu, chan re. 42Ut li cui̱nk aꞌan quixye ajcuiꞌ re li Jesús: —At Ka̱cuaꞌ, chinjulticokꞌ taxak a̱cue nak tat-oc saꞌ la̱ nimajcual cuanquilal, chan. 43Ut li Jesús quixye re: —Relic chi ya̱l tinye a̱cue nak ho̱n ajcuiꞌ cua̱nkat cuiqꞌuin saꞌ li paraíso, chan re.\nLix camic li Jesús\n44Tuktu cuaꞌleb quikꞌojyi̱noꞌ saꞌ chixjunil li ruchichꞌochꞌ ut toj saꞌ oxib o̱r re ecuu quicutanoꞌ cuiꞌchic. 45Nak quikꞌojyi̱noꞌ ru li sakꞌe, lix tꞌicrul li templo quikꞌicheꞌ saꞌ xyi. 46Quia̱tinac li Jesús chi cau xya̱b xcux ut quixye: —At inYucuaꞌ, saꞌ a̱cuukꞌ tinkꞌaxtesi lin musikꞌ, chan. Nak quixye aꞌan, qui-el xchꞌo̱l. 47Li capitán aj Roma quixqꞌue retal li quicꞌulman. Quixlokꞌoni li Dios ut quixye: —Relic chi ya̱l nak li cui̱nk aꞌin ti̱c xchꞌo̱l, chan. 48Chixjunileb li qꞌuila tenamit li cuanqueb aran chi iloc, queꞌxqꞌue retal li cꞌaꞌru quicꞌulman. Queꞌsukꞌi saꞌ rochocheb ut yo̱queb chixtenbal li re xchꞌo̱l chi rukꞌeb nak yo̱queb chi xic xban xrahil xchꞌo̱leb. 49Ut chixjunileb li nequeꞌnaꞌoc ru li Jesús, joꞌ eb ajcuiꞌ li ixk li queꞌta̱ken chak re toj Galilea xakxo̱queb chak chi najt ut yo̱queb chirilbal chixjunil li cꞌaꞌak re ru aꞌin.\nQuimukeꞌ li Jesús xban laj José aj Arimatea\n50Quicuan jun li cui̱nk aj José xcꞌabaꞌ. Arimatea xtenamit li cuan saꞌ xcue̱nt Judea. Laj José, aꞌan jun xcomoneb li nequeꞌtaklan saꞌ xbe̱neb laj judío. Ti̱c xchꞌo̱l ut cha̱bil. 51Incꞌaꞌ quixcꞌul xchꞌo̱l li cꞌaꞌru queꞌxcꞌu̱b ru xba̱nunquil re li Jesús, chi moco quixcꞌul xchꞌo̱l nak queꞌxcamsi xban nak aꞌan yo̱ chixyoꞌoninquil lix nimajcual cuanquilal li Dios. 52Co̱ riqꞌuin laj Pilato ut quixtzꞌa̱ma chiru nak tixqꞌue re lix tzꞌejcual li Jesús re tixmuk. 53Joꞌcan nak quixcubsi chak li camenak chiru cruz, quixlan saꞌ li cha̱bil tꞌicr lino ut quixqꞌue saꞌ jun mukleba̱l yi̱banbil saꞌ jun sako̱nac. Toj ma̱ jun mukbil aran. 54Chixjunil aꞌin quicꞌulman saꞌ li cutan nak nequeꞌxcauresi li cꞌaꞌru reheb re li hiloba̱l cutan xban nak ac cuulac re xcutanquil. 55Eb li ixk, li queꞌta̱ken chak re li Jesús toj Galilea, queꞌxta̱ke laj José ut queꞌril li mukleba̱l li quimukeꞌ cuiꞌ li camenak ut queꞌril ajcuiꞌ chanru nak quiqꞌueheꞌ saꞌ li jul. 56Queꞌsukꞌi saꞌ rochocheb ut queꞌxcauresi li sununquil ban re xbanbal li camenak, ut queꞌhilan saꞌ li hiloba̱l cutan joꞌ naxye saꞌ lix chakꞌrabeb.